text:
ေကအုိင္ေအ တပ္ရင္း (၁၀) ေဒသတြင္ တုိက္ပြဲျပန္လည္ျဖစ္ပြား
Labels: Jinghpaw Mung Shiga
3 comments:
- hkunman said...
-
She manyi a-yai mat hkra gap sha myit kaw dat u...,
- February 24, 2013 at 6:40 AM
- padang yesu said...
-
W P Annau ni Nga ai shara,tsap ai shara ,ang ai shara kaw kabe tsap nna,ndai myen hpyen tsa dan hpe,n agam ai sha hpyen masa, hkum sha yawm,tsun shaga lam hta mung nsha yawm ga.myu sha a matu dai, dai daw ai K K jaw ai lamu ga yajang madu ra sai.tsun shaga shagu anhte a matu ahkaw ahkang lu ai hkrai rai ra ai.HPAN WA K K WA E,myen tsadan a nhkru nhkra nshawp nkap masu magaw hkyen nna maw mawn nga ai myen a ladat hpe, WP Annau ni hpe tau chye sha ngun let,dang manga lu na Nang Wa a teng man ai,ding hkpring hkra lata shadaw ya e hpyi nyem ai.
- February 24, 2013 at 11:31 PM
- Myu Tsaw said...
-
Mungdan lu ai du hkra n-mai shayawm ai.
- February 26, 2013 at 2:58 PM


c: text/html

text:
Wunpawng Mungdan Shanglawt Asuya hte myen hpyen asuya ni mung masa lam bawng ban ai hta shang lawm na matu Myitkyina de na lapran Salang ni Miwa mungdan Shweli mare de March (6) ya shana hkying (9:30pm) ram hta du shang wa sai lam shiga na chye lu ai. KIO/KIA Ginjaw de na Dat Kasa ni gaw March (7) ya shani du sa wa na lam hpe mung na chye lu ai. Myen hpyen asuya ai dat kasa ni gaw March (8) ya shani du wa na re lam hpe mung na chye lu ai. KIO Ginjaw Dat Kas ni hte lapran salang kawn myen hpyen asuya hte bawngban ai lam hta Jinghpaw Wunpawng Mungdan hte Wunpawng Myu Sha ni yawng a shawng lam hpe yaw shada let a tsawm sha bawngban sa wa lu na matu Jinghpaw Wunpawng Myu Sha ni yawng a kyu jawm hpyi garum ya nga ga.
MUNG MASA BAWNGBAN NA LAPRAN SALANG NI SHWELI DE DU
Wunpawng Mungdan Shanglawt Asuya hte myen hpyen asuya ni mung masa lam bawng ban ai hta shang lawm na matu Myitkyina de na lapran Salang ni Miwa mungdan Shweli mare de March (6) ya shana hkying (9:30pm) ram hta du shang wa sai lam shiga na chye lu ai. KIO/KIA Ginjaw de na Dat Kasa ni gaw March (7) ya shani du sa wa na lam hpe mung na chye lu ai. Myen hpyen asuya ai dat kasa ni gaw March (8) ya shani du wa na re lam hpe mung na chye lu ai. KIO Ginjaw Dat Kas ni hte lapran salang kawn myen hpyen asuya hte bawngban ai lam hta Jinghpaw Wunpawng Mungdan hte Wunpawng Myu Sha ni yawng a shawng lam hpe yaw shada let a tsawm sha bawngban sa wa lu na matu Jinghpaw Wunpawng Myu Sha ni yawng a kyu jawm hpyi garum ya nga ga.
Labels: Jinghpaw Mung Shiga
9 comments:
- Myujet said...
-
Re ,,,K.k hta nlai lu ai.an nau ni a gam maka gaw K.k kaw ap da yang mai kaja ai,htawm e bai nkam jamjau sai,myu a ning baw nI e nsha yawn ai myu a matu jaja dawdan sa wa mu,myen hpe kakyi mi muk mai sha yawm ai,masu magaw re hpe sadi let maja nna dawdan sawa mu lo,,,,,
- March 7, 2012 at 5:43 AM
- Anonymous said...
-
Myen ni maw nang hpa tsun na hpa maw da sai ngu ai hpe chye mayu ai sha re na re.Dai chye ai hte shan hte bai gara hku bai shagin da na matu sha re.
Shan hte hpe shawng hpa baw lu hkan nang lu ya na ngu ai shawng san ra na re.Dai rai yang shye shan hte gara hku bai masu na ngu n.chye na re.
Bai shan hte lu hkan nang ai hpa rai rai shawng n.dau sha ngun ra na re.n.rai yang bai lau nga mat na.
- March 7, 2012 at 7:42 AM
- Anonymous said...
-
N dai zahpawnh hta mung hpa n shai na re ,,,E"mung Dan ga garan sa na nga Yang ,,gaw ,,,rai sai ,,dai ga ma rit nga ga ai ,,oi ,oi """"""""
- March 7, 2012 at 9:30 AM
- Wunpawng Langchyi said...
-
KIO/KIA dai ni sa nga ai Panglung hpe rudi tawn da ai mung masa lam gaw jaw dik rai nga ai. N dai hpe n pawt shatai nna rap ra ahkaw ahkang hte tinan mung tinang up lu na ngu ai lam de n yawm ai sha wa ra na re. Panglung hpe n shaga sai rai yang gaw anhte a mung masa gaw mat mat sai hte bung na re. Dai n shaga sai nga yang gaw Myen byin shagun mayu ai 2008 constitution hpe hkap la laknak jahkrat ra lata poi shang rai nna prat tup Myen a mayam tai na de she rai wa na re.
Myen ngu ai gaw ja ai wa hpe gaw ja ai zawn jaw ai dai majaw gaw anhte mung ja ja nan rai ra ai. N dai ten gaw Myen ni grai yak nga ai ten re ai majaw anhte a matu gaw ahkaw a hkang rai nga ai.
Ya aten Wunpawng Mungdan Shawng Lawt hpung hpe mung shawa madi shadaw ai lam gaw 100% re hpa n hkrit n tsang ra ai. Gwi gwi tsun shaga na sha ahkyak dik rai nga ai.
- March 7, 2012 at 4:21 PM
- Anonymous said...
-
Kyu Hpyi let sha shakut taw ya na. Tsun shaga na Salang ni ntsa hta Karai Kasai a chyoi pra wenyi jahtoi ya let teng man ai hku daw dan let, Myen ni mung myit nya mat mu ga ngu kyu hpyi ya let.
- March 7, 2012 at 9:37 PM
- Anonymous said...
-
Myi grip mi shagu hta pyi anhte W P shani dai ni na ten hta,hpan wa ningsang chyewa ning chyang manoi manat,hpaji hpyi lam shagu hta teng man lam hta gwi2 daw dan sa wa ga.shweli zahpawng hta dusa ai myitsu ni a shaga dat ai gasi hkaw shagu hta MADU kaw na Dai ai ga Tawng Ninghtu zawn rai nga u ga.agung alau awu asin kadai kaw ndu shang ga.dai myen ni masu na nga sa wa ai hpe grai maja ra ai re lu,e e nga yau la na aten galu garawt da na hpe,tsangra ai re lu..
NU WA Nji nban sim sa hkam kaja nga lit ga.
- March 7, 2012 at 10:01 PM
- Fuji Ramma ni said...
-
Dai ni na hpawng hta awm dawm ai shang lawt hpe tsun shiga lu mu ga akyu hpyi ya nga ga ai ,an hte ramma ni gaw awm dawm de akyu hpyi tik tik rai nga ai lam hpe gahtap tsun nga ga ai Karai Kasang hpe ap nawng nna galaw ai magam hpe gwi gwi daw dan mu nshayawm ai sha tsun na ahkang gaw ya ndai aten kaja nan re ngu tsun mayu ai mungdan hte lawt lu lam awng dang lam Karai Kasang teng jaw lu ai shen hte hpe ting ting sha tsun lu mu ga akyu hpyi nga let shiga la madat nga ai ramma ni.
- March 8, 2012 at 8:18 AM
- Anonymous said...
-
Dai ni na tsun shiga ai lam hta dai tsun shiga ai wa angup hta chyoi pra ai wenyi lawm woi ya rit akyu hpyi ngun ja ai ni gaw tsun shiga yang teng awng dang na re gwi gwi awm dawm hpe tsun mu Karai Kasang hpe kam u Pang lung hpe hkum kam awng san kaw hpe mung hkum kam.
- March 8, 2012 at 8:40 AM
- Dan BW :) said...
-
KIO/KIA hpaw hpang wa ai a Bandung hpe n tat, Hpu shawng Hpu Ba ni a shingran hpe manat, jaja gwi gwi amyu sha ni a ahkaw ahkang hpe hpyi shajang,
Myen du Myen kap, waw kap le kap, baw hkut baw sha mai hkut mai hkut mai sha re ai ni a balen ga hpe koi,
KK hta akyu hpyi, J.W sha ni a nsen hpe madat let ngang kang ai lam hta tsap let hkawm sa tsun shaga yang gaw anhte J.W sha ni a Awng Badang hpe lu la na re.
KK a makawp maga ai awng badang ninglaw gaw KIO/KIA hte Wunpawng sha ni yawng kaw rai nga u ga!
- March 8, 2012 at 11:16 AM

robotstxt: allowed

filter: keep


text:
时间:2018-05-14 10:09:15 来源:景颇人
①Yinnan ga na nambat langai lang mam bong ban shalat shara go daining Mangshi ko galo shangut ton sai. Mam bong ban shara ndai go mungdan a matu tsun ga nga jang nambat 6 ngu na galo ton lu sai, Yinnan mungdo gaba hte Miwa mung a sinpro dingda maga ginra hta go nambat langai rai nga ai. Mangshi mam bong ban shalat shara galo ngut jang, jak hte mam hkai shalat hkrat wa lu na matu ama hkam ya lu sai hte maren, jak hte mam bong n ban shalat yu ai labau mung lai di kau lu sai.
②Shi sok masha Sakhkung mungdo bu hkom mu sharot zinghka rapdo ko sa san chye la lu ai, shata 5 pro 1 ya shani hkying 12 du yang, Sakhkung mungdo“5.1” bungli galo poi hta bu hkom masha sen 3.96 hpe hkam tau la nna, shawoi na hte shadon yang 168.38% lo jat nga ai.
③Ndai lapran, Sakhkung myit hkrum shi laika dap shi sok masha Shuili Kang hta rung ko sa san la lu ai, Shuili hpaga gahkan hta, 2018 ning lado langai ko na hpaga rai pru shang gumhpro go lap gadi 171.6 rai nna, shawoi shaning na hte shadon yang htam 1.4 rot jat nga ai.
④(Sakhkung labau hta na daini)1956 ning shata 5 pro 4 ya shani go, Miwa mung mungchying sha mung masa bongban zuphpong a ningdo ningnan lang Sakhkung mungdo Sam Jinghpo amyu madu up hkang mungdo salang rapdo nambat langai lang zuphpong hpe Mangshi ko hpo hpong lu sai, zuphpong ndai hpo hpong ai ko nna go mung masa bongban rapdo Sakhkung mungdo salang rapdo masat sharot ton sai ga rai sai.
⑤Ya hte, mungdan shayi num wunhpom ni lit hkam galo ai“Ru yak shaprai kau na hte shayi num ni a ja gumhpro tam la ahko ahkang shatso ya” ngu ai Lanzhang kyang Muikungho hka lui lai mungdan na shayi num ganbu dinglik maram sharin hpung ni Sakhkung mungdo Shuili myu ko sa du jep maram hkom ma ai. Lau mung, Yudiya mung, Myen mung, Gambodiya mung, Wetnam mung, Miwa mung na sharin shapan lom masha hte mungdan, mungdo gaba, mungdo shayi num wunhpom na seng ang masha marai 40 hkan lom ma ai.
⑥Ya hte, Jinshinshiye hpaga dap ni Uropadan lauban gaba masum ko na langai ngu na Itali mung lai sumpan hpaga rung ni hte hpaga pong galo mu jom jahkrup hkat nna, mungkan ting na lang rai gaja galo lang ngau dut shparo ai ahkyak hpaga dap rai wa sai hte maren, Sakhkung ga ko galo ai “Miwa mung na gatrai gaja”go mungkan de dut shapro hkrat wa na hku rai sai.
(Gale ai Maji Htu Lung)


text: 23/11/2016 ya shani lata Sam Mung, KIA Masat (4), Masat (6), Masat (3) Dap Ba ginra ni hta shara (7) kaw majan byin ai lam na chye lu ai. Namtau mare makau kaw kalang; Hpawng Seng Puwang hte Hwi Htu Shan lapran kaw kalang; Hpawng Seng Man Pying mare makau kaw gasat (Hpyen ni a tsip hpe hpya kau); Maw Swi Bum myen dap hpya kau; Nam Hpye ngu ai shara kaw kalang; Munggu Masat (1) "စခန္း ၁ ကုန္း" myen dap zing kau; Masat (3) Dap Ba npu Dung (27) ginra "Gawk Ngu Yang" kaw laja lana gasat, myen baw lapau langai hkrat; 1:30pm ten hta Munggu Man Jak bum kaw myen hpyen jet nbungli (2) hte bai wa gap ai lam na chye lu ai; 3:20pm ten ram hta Kuthkai sinna maga Ga Leng P.T.Ts dap hpe Dap Hpawm ni sa htim gap kau da; ndai shara (9) kaw majan laja lana byin ai lam na chye lu ai. Dai hta na shara (3) hpe tinang dap hpawm ni lu zing la sai lam na lu ai.


text:
Majan sawng nga ten, daini, Wunpawng Mungdan Shanglawt Hpung, KIO hte Myen hpyendap, wuhpawng lahkawng lahta tsang salang ni Miwa ga jarit Dali mare kaw hkrum bawngban nga ai re.
Miwa asuya lapran tsap ya ai hte, KIO Ningbaw Kaba Dukaba Nban La woi awn ai KIO hpung hte Tatmadaw Hkarang Dap, Masat (1) Hpyen Majan Masing Ginjaw (K.Ts.Ht snr BSO) up Lat Du Daju Jum Tun Tun Nawng woi awn ai hpung lapran, Yunnan mungdaw Bawshan mare, Dali zuphpawng galaw nga ai re.
Ndai zuphpawng gaw, Du kaba Nban La a January 27 Ningbaw Kaba ga shaka hkam la ngut ai hpang, No.1 lang Myen hpyendap hte hkrum bawngban ai lam rai nga ai.
Wuhpawng lahkawng dap lapran, Nam Hkam-Kai Htik-Manmaw lam, Myitkyina-Putau Lam hte Myitkyina-Danai Lido lam mayan hta, lai wa sai December shata kaw nna majan byin wa ai hta, ya grau grau laja lana byin nga ai re.
Myen asuya dap maga, hpyen n-gun kaba hte KIA hpe htim gasat ai hta, helicopter hte jet nbungli ni du hkra jai lang nga ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Manang Ni
-
ကခ်င္လူငယ္ထု၏ေတာင္းဆုိထုတ္ျပန္ခ်က္3 weeks ago
-
CHRISTMAS MAHKAWN BUK 1006 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
23 Nov 2008
Driverscanner 2009 + Keygen
Sunday, November 23, 2008 | Laika Ka Ai Shanghtin
Dai na gaw loi bri bri nga yup mayu mat na, myit dum wa ai hte rau, ahhte compuer chye langa ai ni kaw kalang lang hpa mang hkang re n chye na kadai hpe mara n chye shagun byin ai ten ni mung hkrum ga na re, masha mung update n byin jang, loi ra ra rai wa chye ai le i :) dai zawng sha rai nga ai computer kata kaw na madu ah driver ni mung shaning ni law law rai na wa na update n byin wa jang gaw lang ai wa hpe Hka hpyi wa chye ai le :)
Dan re mahkang kaw na lawt lu na matu matu lang ai,(hpa Driver re n chye ra ai) n dai hpang jahtum na updater byin ai Uniblue kaw na shapraw ai, Driverscanner hte madu computer kaw na gara driver gaw update byin taw sai, gara driver gaw update n byin na mang hkang rai taw ai nga ni hpe ahloi ahli sha chye lu ai hte, download galaw na update galaw la jang mahkang ni tsang tsang hkoi ai hpe mu lu ai,
Dai file kata na keygen bungli n galaw jang n dai wa hpe tim lang ga
key - DS-G06F8-3F0C3-74D32-06C90-60601-000G0
Ngai lang yu yang grai loi na bungli galaw ai grai lawan ai hpe mu lu ai :)
Dan re mahkang kaw na lawt lu na matu matu lang ai,(hpa Driver re n chye ra ai) n dai hpang jahtum na updater byin ai Uniblue kaw na shapraw ai, Driverscanner hte madu computer kaw na gara driver gaw update byin taw sai, gara driver gaw update n byin na mang hkang rai taw ai nga ni hpe ahloi ahli sha chye lu ai hte, download galaw na update galaw la jang mahkang ni tsang tsang hkoi ai hpe mu lu ai,
Driverscanner 2009
Dai file kata na keygen bungli n galaw jang n dai wa hpe tim lang ga
key - DS-G06F8-3F0C3-74D32-06C90-60601-000G0
Ngai lang yu yang grai loi na bungli galaw ai grai lawan ai hpe mu lu ai :)
Labels: Software Lam
Subscribe to: Post Comments (Atom)


text:
De:-
Mung tsaw, myu tsaw mungching shawa ni, ya ten na masha hta n-dai zawn re myit sharawt ai laika hte ga saw dat ai lam gaw, amyu sha ni a matu ahkyak ra nga ai lam rai nga ai. Ngai hku nna mung matut nna ga saw dat mayu ai gaw, ya ten na masa hpe yu let du na aten kade n-na KIO/A ni hku nna, myen hpyen hte gap hkat ra wa na masa de tsa lam shadang grau law wa sai re majaw, anhte maigan de nga nga ai W.P sha ni mung, tinang a mungdaw, amyu sha ni hpe gara hku nna makawp maga lawm ra na lam grai myit ra sai aten rai nga ai.
Gashadawn: W.P sha langai mi n-law htum, shat makai 10 hte chy pala 10 hpra (sh) dai hta grau law ai hku na tim madi shadaw lawm ra na re. W.P sha ni maigan mungdan shara shagu de bra nga ai grai law sai, anhte dang lu ai lam gaw, ja gumhpraw n-gun jawm madi shadaw lu ai lam ni rai na re ngu kam ai. Dai re ai majaw, anhte maigan de nga ai ni mung, shada da tsun shana hkat rai nna, ya kaw nna, myit shajin da ra sai. Miwa mung, Gala mung hte Thai mung hkan nga ai W.P sha ni gaw,
maigan mungdan de na garum gumhpraw ni hpe matut shalai ya na matu ya kaw na myit shajin da ra na sai. KIO/A ni hku nna mung, lama na gap hkat ra na masa rai wa jang, kaning jawm shakut na lam ni hpe ya ten hkan kaw na maigan de du nga ai W.P sha ni hpang de ga saw shana ai lam ni galaw ging sai ngu mu mada ai.
Kaning re masa wa rai wa tim, W.P sha ni yawng myit hkrum mang rum let jawm shakut ra na re ngu matut ga saw dat ai.
Ngwi pyaw nga mu ga,
Langji Shiga
----------------------------------------------------------
KNO/KNC Ningbaw Duwa Bawmwang Laraw a Jinghpaw Wunpawng Mungchying Mung Shawa ni hpang de Ndau Shabra Laika
----------------------------------------------------------
Tsawra ai jinghpaw wunpawng mungchying mungshawa yawng hpang de ya yang hkyak hkyak byin pru nga sai mung masa the amyu masa sat lawat the seng nna tang shana dat ai.
Mung masa labau kadun.
1. Anhte Jinghpaw Wunpawng amyu sha ni-gaw lai mat wa sai shaning law law kaw nna anhte amyu ni anhte a lamu ga kaw ngwipyaw ai hku asak hkrung nna nga lai wa sai.1926 ning a hpang daw de English mung maden ni up hkang ai n-pu kaw bai nga ra sai.1942 ning kaw nna mungkan majan 2 bai byin wa nna Japan mung maden a n pu kata kaw anhte a lamu ga n kau mi hkrat sum nga sai. Raitim kade n-na yang mungkan myit hkrum hpyen hpung hte anhte a kaji kawa kanu kana jinghpaw myutsaw share shagan ni law law gaw japan mung maden hpyen hpe gasat manga kau nna tinang lamu ga hpe bai lu la sai.1945 ning hta mungkan majan(japan majan) ngut sai.Jinghpaw ni tinang amyu hpe tinang bai uphkang lu na matu lajang nga sai. Duwa council hpaw nna jinghpaw Shanglawt mungdan lu na matu lajang wa nga sai.Dai zawn jinghpaw ningbaw ni tinang mung hpe tinang bai lu la na matu lajang nga ai ten hta myen ningbaw Awngsan wa lung wa nna shanhte myen mung hte Shanglawt rau la nna rau jawm nga na matu bawngban wa sai.Jinghpaw ningbaw ni gaw myen ,kaya,sam,hkang hte kaga amyu baw sang ni hte rapra ai mung masa ahkaw ahkang tara kata kaw rau jawm nga na matu myit hkrum sai. Dai majaw, 1947 ning hta Sam mung , pang lung mare kaw e Sam,Kaya, Hkang Myen ni hte rau jawm nna munghkawm mungdan langai de la nna rau jawm nga na matu Jinghpaw ni gaw, myit hkrum ga sadi laika galaw sai. Dai myit hkrum ga sadi hte maren munghkawm mungdan langai de nna ahkaw ahkang rapra ai kata kaw rau jawm nga na matu mungdan tara kanu galaw nna myen ni hte rau Shanglawt la nna rau jawm nga hpang wa sai.Myen hte rau jawm nga ai kaw nna Jinghpaw ni gaw matut manoi jam jau n ni nkri hkrum sha hpang wa sai.Myen amyu shada da nram ai kata kaw myen amyu ni gaw kaga amyu bawsang rai nga ai Kayin, Paoo, Sam ni hte majan byin sai. Myen shada da mung laja lana majan bai byin nna myen mung ting gaw n ngwi npyaw jam jau kaba hkrum sha nga sai. Dai zawn mungdan ting majan byin nga ninglen myen amyu ni gaw kaga amyu baw sang ni hpe hpyen gumshem ladat lang nna shani shana dip rip sha wa sai. Rapra ai ahkaw ahkang hpe nlang ai.Myen shada da mung hpyen masa lang nna diprip sha wa nga sai.
2. Dai zawn re ai myenmung a mung masa lam hta jinghpaw ni mung,rau jawm nna matut nga na matu yak hkak wa sai hpe chye ai jinghpaw ningbaw ni gaw myen asuya hpe bai gasat wa sai. Jinghpaw ningbaw Lahpai naw seng woi awn nna 1949 ning kaw nna jinghpaw ni rawt malan ai lam hpe galaw wa sai. Myenmung a mungdan tara kanu hpe Federal lai masa hkrak re ai mung masa tara kanu hpe bai sharai galaw la na matu lajang ai. Raitim myen ningbaw ni myit magaw nna mungdan tara kanu hpe myen ni chyu sha ahkaw ahkang ka-up nna uphkang sha mai ai lai ladat hpe sha matut galaw da ai.
3. Myen ningbaw ni gaw, mungdan ting hpe hpyen ladat hku nna,prat dingsa uphkang sha mayu ai majaw, NEWIN woi awn ai hpyen gumshem hpung ni mungdan a daru magam ahkaw ahkang hpe zing la sai. Dai hpang grau nna shanhte ra ai ladat hte myen mung hpe up sha na matu MSL hpung hpaw nna tara ningnan hte mungdan ting hpe ka-up uphkang sha wa sai. Jinghpaw,Kaya,Sam ni hte Hkang ni rau jawm galaw da ai mungdan tara kanu hpe jahten kau sai.
4. Dai hpang 1961 ning hta gaw,Jinghpaw ni mung,KIO ngu ai Shanglawt mung masa hpung hpaw wa sai. KIA ngu ai Shanglawt rawt malan hpyen dap hpaw la nna myen hpyen asuya hpe gasat hpang wa sai.KIO wu hpung gaw maga mi de sinat wamyam hte gasat nna maga mi de n gup aga hte saboi n-tsa kaw bawngban ai ladat hpe mung lang nna,tinang amyu sha ni a lu ang ai ahkaw ahkang bai lu la na matu shakut wa sai.
5. 1988ning shata man 8 hta gaw,myen mungdan masha ni kaw nna, MSL myenhpyen asuya hpe n-gup hte marawn nna,mungshawa n-gun hte gawt kau sai. Raitim myen hpyen dap ni gaw grau nn,nhkru n kaja ai hpyen jaubu ni woi awn nna gumshem hpyen ladat hte myen mung hpe bai diprip up hkang sha wa sai.
6. Dai zawn rai nna KIO ,KIA ni- gaw tinang amyusha ni lawt lu hkra nga nna shakut nga ding yang kaw e Ningbaw kaba Maran Brang Seng hte Dukaba Mali Zup Zau Mai woi awn ai KIO ningbaw ni gaw,myen hpyen dap asuya hte gap hkat ai lam hpe jahkring na masing hpe jahkrat dat sai.Dai masing hte maren 24/2/1994 ya shani e myen hpyendap asuya hte gap hkat ai lam jahkring nna,mung masa hpe n-gup aga hte jawm jahta na matu lajang wa sai. Shada da sinat wanyam hte gasat gala ai lam hpe jahkring da nna n-gup aga` hte jahta na matu lajang sa wa ai raitim, tatut hta` myen hpyen dap asuya gaw mung masa bawngban woi ai lam n- nga ai. Dai zawn mung masa lam hpe mung shawa hte hkrak rai bawngban ai lam n nga ai sha,myen hpyen dap ni-gaw, NC woi galaw nna myen mung a mungmasa tara kanu hpe SPDC ni-gaw shanhte ra ai hku ka lajang wa sai. KIO ni mung ndai myen ni woi galaw ai NC kaw shanglawm nna,tinang ra sharawng ai lam yan ni hpe tang madun bawngban ai Tang madun ai lam ni hpe n-hkap la ai Jinghpaw ni hte kaga amyu baw sang ni ra sharawng ai lam ni hpe sepkawp n-hkap la ai .Shanhte Myen amyu mungshawa law malawng ra sharawng ai mung masa lam ni hpe mung, myen hpyen asuya gaw ,kachyi mi mung myit yu hkan sa ai lam n- nga ai sha shanhte byin mayu ai hpyen masa hpe sha atik anang galaw da sai. Ndai zawn n-jaw ai masa hpe SPDC myen hpyen dap asuya woi galaw ai lam yan hta n-jaw nga sai hpe chye nga ninglen KIO ni gaw myen hpyen asuya hpe myit galu kaba ai lam madun nna shanglawm shakut lai wa sai.KIO ni kaw nna kade ram myit galu kaba ai lam hpe madun ai raitim,SPDC myen hpyendap asuya ni gaw,Jinghpaw amyu bawsang ni ra sharawng ai lam ni hpe kachyi mi mung myit yu ya ai lam n nga mat sai. Ndai zawn rai nga mat sai majaw, Jinghpaw Wunpawng amyu sha ni hte Jinghpaw mung kata kaw shanu nga ai mung chying mung shawa yawng hte myen hpyen dap asuya gaw rau jawm nna mung dan langai kaw nga na matu yak mat sai. Dai hte maren kaga amyu bawsang ni rai nga ai Kayin,Kyinni(Kaya),Mun,Rahkai,Sam hte Hkang amyu baw sang ni mung, munghkawm mungdan langai kaw rau jawm nga na matu gaw yak dik mat sai aten kaw dai ni du nga sai.
7. Ndai zawn rai nga ai mungmasa lam a majaw, Jinghpaw ningbaw n kau mi gaw,tinang Jinghpaw amyu ni a mungmasa hpe ading rai nga lu na matu,hte tinang Jinghpaw amyusha ni lawt lu na matu KNO ngu ai Mung Masa hpung hpe hpaw la n htawm,tai hpyen rai nga ai myen hpyen dap asuya hpe ninghkap gasat ai lam hpe matut manoi galaw nga sai. KNO nig aw,Tinang amyu Shanglawt lu na matu shani shana matut galaw ding yang rai nga ai.Myen mung ting hpyen asuya a nhkru ai masa lam kaw nna lawt lu na matu hpe mung,kahpu kanau rai ngaai,Kayin,Kayinni(Kaya),Mun,Rahkai,Sam,Hkang hte myen ni yawng rau bawng nna,myen hpyen dap asuya hpe ninghkap gasat nga ding yang rai nga ai.
Ya hkyak hkyak anhte Jinghpaw Wunpawng amyu sha ni kaw byin nga ai mungmasa, hpyen masa lam ni.
1.Myen hpyen asuya ni kaw nna jinghpaw mung kaw nga ai gaphkat jahkring sinat lang rawt malan nga ai mung masa hpung ni yawng hpe jarit sin pyada tai ra ai ngu sai. Ndai zawn jarit sin pyada shatai na lam hpe KIO,KIA ni kaw nna nlu hkap la ai majaw, Jinghpaw mung makawp maga hpyen dap,shing n-rai jinghpaw mungdaw makawp maga hpyen dap ngu mying hpe bai sharai ya na matu tang shawn ai lam hpe SPDC myen hpyen dap ni kaw nna sepkawp nhkap la ya ai.
2. KIO ,KIA hpung ni-gaw tinang myen mung kata kaw shada da sinat wanyam hte bai gasat ai lam hpe n-kam galaw ai majaw, Jinghpaw kasa salang ni hpe dat nna,SPDC myenhpyen dap asuya ningbaw ningla ni hpe PINMANA ( Ne Pyi Daw )de sa nna,jahkrup bawngban ai lam hpe kahtap galaw dat ai. SPDC ni kaw nna jinghpaw ni tang madun ai lam ni hpe kachyi mi mung hkap la ya ai lam n -nga ai. Shanhte SPDC ni tsun da ai hte maren sha KIO,KIA ni,hkan sa ra ai lam, kaga laksan ahkaw ahkang galai ya na lam nnga sai lam tsun sai. shanhte galaw da ai Mung masa tara hpe galai na lam nnga sai lam hpe dan dan tsun dat sai. Jarit sin pyada galaw shangun ai pyi gaw,shada da matsan dum ai hku nna lam tam ya ai lam sha re ai ngu tsun jaw sai.
3.Ndai zawn byin nga ai ten hta`Myen hpyendap asuya hte shawng ningnan Gaphkat jahkring ai lam hpe la nna nga sai KOKANG hpyen hpung ni hpe (…/…/// )aten hta` myen hpyen dap asuya ni-gaw, hpyen n-gun the htim gasat nna KOKANG ginra hpe zing la sai.Myen hpyen dap asuya ni-sadi run mat sai. Shanhte a`hpyen n-gun lang nna mungdan ting hpe kasat na matu lajang wa sai.KoKang sha n-rai kaga gaphkat jahkring hpung ni yawng hpe mung, gasat shamyit kau na matu lajang nga sai.
4. Ndai zawn kokang ginra hpe myen hpyen dap ni zing la ai ten hta`,Wa mung hpe mung myen hpyen dap ni –gaw,hpyen n-gun law law hte singda nga sai.Jinghpaw KIA dapba mali hpe mung hpyen n gun hte kahtep matep da nga sai. Tinang KIO,KIA ginra ni hta` mung, myen hpyendap ni-gaw hpyen n-gun law law hpe sa da nna, sinat wanyam hte gasat na jin jin rai nga sai. Myen hpyen dap ni-gaw,Jinghpaw ni hte wa ni hpe gasat na matu masing hpe hkrak sha jahkrat da sai. Ndai zawn byin nga ai aten kata kaw e Jinghpaw ningbaw ni-gaw gasat gala ai lam hpe koi yen nna shada da ngwipyaw ai hku jawm nga lu na lamang hpe tam lu na matu,Jinghpaw mung kata kaw nga ai Mung Du Salang law law hpe Laiza mare kaw shaga nna 5/9/2009 ya shani mungshawa zuphpawng hpe galaw sai. Dai zuphpawng kaw nna , SPDC hpyen asuya hpe lahkawng maga ra ai lam ni hpe bawngban na matu jinghpaw ningbaw ni hte KIO ningbaw ni akroi anoi jahkrup wa sai. Raitim SPDC myen hpyen dap ni gaw KIO ni hte Jinghpaw Wunpawng Mung Shawa a ra sharawng ai lam hpe kachyi mi mung myit yu ya ai lam nnga mat sai. Shanhte (SPDC)ni ra ai hku sha hkan sa ra ai ngu bai nhtang tsun ai. Ngu mayu ai gaw,KIO,KIA ni hku nna jarit sin pyada hku nga na hpe tsepkawp hkap la ra ai lam sha rai nga sai. Myen hpyen asuya hte KIO ni shada da mung masa hpe bawngban jahkrup la na matu lam htum mat sai.
5. Ya yang ten hta Jinghpaw mung kaw nga ai myen hpyen dap ni gaw,KIO,KIA ni hpe gasat na matu jin jin rai nga sai. Myen hpyen dap law law hpe tinang KIA ni nga ai shara shagu makau grup grup kaw shadu da sai. Gasat na amying hpe sha la nga sai.Tinang KIA hpyen dap ni mung ,tinang lu ai sinat wanyam hpe lang nna, tinang amyu hte tinang mungdan lamu ga hpe makawp maga na matu jin jin rai nga ai ten kaw du nga sai. KIA hpyen dap kaw nna ,tinang mundan hpe makawp maga lu na matu,myutsaw hpyen la ni shani shana shajin nga sai.
6. N dai zawn tinang mungdan lamu ga hpe tai hpyen myen wa gasat sa wa na hpe chye nga sai tinang myutsaw UKA ( jinghpaw wunpawng mungdan hpyen dap) ni mung,tinang amyu tinang mungdan hpe makawp maga na matu,jin jin rai nga sai.UKA hpyen dap kaw magam gun nga ai myutsaw share shagan ni yawng gaw,KIA hte rau rai nna,tinang amyu hte tinang mungdan hpe tinang a asak hte galai nna makawp maga na matu hpe mung jin jin rai nga sai.
Mungdan hte amyu hpe nshut nshai makawp maga ra sai. Ndai majan gaw anhte amyu ni dang nan dang ra ai. Dang hkra gasat ra ai.
Jinghpaw wunpawng mungdan hte Jinghpaw Wunpawng mungchying mungshawa yawng hpe makawp maga ai lamang hta amyusha ni yawng shanglawm na lam.
1.Jinghpaw wunpawng mungdan kata kaw nga ai mungchying mungshawa yawng ,tinang lamu ga hpe makawp maga na matu jin jin rai nga ga.( jinghpaw,myen,sam,kala,miwa,)
2. Jinghpaw wunpawng mungdan mungchying mung shawa yawng gaw,tinang lu ai ja gumhpraw,tinang chyechyoi ai nyan hpaji,tinang lu ai n-gun atsam yawng hpe lang nna,tinang mungdan hpe makawp maga na matu ap nawng ga.
3.Maigan shara shagu kaw chyam bra nga sai tinang jinghpaw Wunpawng mungchying masha ni yawng mung, dai ni gaw tinang mungdan hpe makawp maga ra sai majaw, lawan bai n htang wa nna mungdan makawp maga ai lam hta` yawng shang lawm ga.
4. Jinghpaw wunpawng mungdan kata kaw shanu nga ai ramma kaji kaba, num,la yawng gaw,tinang a asak hpe ap nawng nna tinang a` mungdan hpe makawp maga ga.
5. Jinghpaw wunpawng mungdan hpe makawp maga na matu Tinang UKA hpyen dap hte KIA hpyen dap de lawan ladan sa-wa marit.
6.Jinghpaw wunpawng mungdan kata kaw shanu nga ai mungchying mungshawa yawng hte gaw tinang lu ai atsam marai yawng hpe lang nna , tinang nga ai shara kaw e tai hpyen wa hpe gasat ga.Magrau grang ga. Anhte jinghpaw wunpawng amyusha mungchying mungshawa yawng kaw nga ai n-gun atsam yawng hpe lang nna,tinang mung hpe makawp maga ga.
Ndai majan hpe anhte amyu ni dang nan dang ra ai. Sum ai lam n- mai nga ai. Ndai majan hpe anhte amyu ni sum jang anhte amyu ni mat mat na re. Anhte a lamu ga ngu ai mung mat mat na re. Dai majaw,anhte amyu ni grin nga lu na matu, anhte a mungdan grin nga lu na matu anhte amyu ni yawng gaw, nga manga n-gun hpe lang nna n-dai majan hpe dang nan dang hkra gasat ra sai.
Karai kasang anhte hte rau tut rai nga ai.Anhte a` teng man jaw ai n-dai majan hpe anhte amyu ni awng padang lu nan lu na .
Shanglawt awng padang lu la u ga.Jinghpaw wunpawng amyusha ni yawng,ngwipyaw hkamja nga u ga.
BawmWang Laraw ( Ningbaw ),Jinghpaw Wunpawng Amyu Sha Hpung( KNO ),Jinghpaw Wunpawng Amyu Sha Kongsi ( KNC )


text:
Chyurum sha ni hkrum zup du sa;
Myit hkrum lam hta n di n hka,
Kraw wang kata n ja n hpra;
Buga mungdan hte mung grai tsan,
Hpawng de ai gaw myu sha lam yan;
Jinghpaw Mungdaw Masat Nhtoi,
Padang Manau hkik hkam ai poi;
Bai du ra ai hkap tau hkalum,
Myit hkrum myit ra shada ginshum ga le i . . !
Shaning shagu ladu bai hkrum,
Daining na lang Kru Shi Masum;
Masat Ninghtoi Jinghpaw Mungdaw,
Padang Manau ndai Poi gaw;
Myitkyina Majoi Uma buga,
Shatapru Naura rudi tawn da;
Chyurum sha ni shareng shagrau,
Gumshem wa gaw jak lak chyinglau;
Chyurum sha ni salat she grit,
Gumshem wa gaw dukrung e htit, rai sai da yaw. . .!
Daini anhte sumtsaw sumtsan,
Tsasam buga maigan mungdan;
Sa du nga ai mabyin law law,
Labau hkrunlam sumru shachyaw;
Buga de mung nhtang myit dum,
Myu sha lam hta shada myit hkrum;
Myu sha ni a shadip jahpang,
Gumshem wa gaw sai chyup dingyang;
Chyurum sha ni sharung shayawt,
Gumshem wa gaw kabu manawt . . . rai taw nga sai . . !
Jiwa ni nan du daw sai hkaw,
Myu mungdan hpe du baw sak jaw;
N-gun mung dat salat mung hkrat,
Lu tawn da sai buga hkringdat;
Hkum tsup ngwipyaw Jinghpaw Mungdaw,
Hkrat sum nga sai daini chyawm gaw;
Maroi n ni masin n si,
Mau taw nga yang kaning n di;
Moi na labau bai naw sagawn,
Machyang n-gun bai naw gumhpawn yu saga . . !
Asha sinpraw bum tsaw mayan,
Saphkung-Hpunggawn hka nu lapran;
Dailup daihpang myu sha zaw nawng,
Shingteng amying Jinghpaw Wunpawng;
Chyaloi prat hta Majoi Shingra,
Daini chyawm gaw mungkan hproi hkra;
Ginru lalam ginsa lahkam,
Chyam bra hkawm ai ta tut magam;
Mabyin gindai dinglik yu mai,
Jiwoi hkringhtawng makawp ra sai . . !
Moi na prat hta ningdi kau da,
Mali Hku Majoi hka deng buga;
Chyai Hku Majoi de mung bai nawt,
Hkrang Hku Majoi de mung bai htawt;
Tarung, Tawang, Tabyi, Tanai,
Saphkung, Mungmau, Tahkaw, Munglai,
Tayun, Talau, Mali, Hkrang, Hpungmai;
Nawnglut, Mungnyang, Uru, Htingnai;
Bum tsaw shagawng dam pa layang,
Jiwoi hkringhtawng shadip jahpang, rai nga sai law. . .
Mayu dama hpunau masa,
Dikru hkrum rai makawp maga;
Ntsin hka hpawk langai jawm lu,
Num jaw num ya shada jawm hku;
Mayam tai yu labau n nga,
Hkanse jaw ai maumwi n kra;
Tinang magam wa la htanbam,
Lai sai ten na labau ginlam,
Buga ninghtawn tam bram jahproi,
Ndai ten hta Myitkyina Majoi, rai nga mali ai. . .
Tsa ban ‘Shi Jahku’ htum wa mahka,
Jiwoi Mungdan dingda htumpa;
Chyau Myen la ni makawp n ngang,
British hpyen hpe ninghkap n dang;
Jarit nhpan ashep malawng,
Dip sha hkrum sai Jinghpaw Wunpawng;
Daini du hkra kyang dai n mat,
Sai chyup hkat ai lailen n tat;
Chyurum sha ni matsan chyaren,
Tsasam ni she up sha ginlen, nga masai . . .
Magrau grang ai Jinghpaw Wunpawng,
Share shagan kajai gumhkawng;
Yawng a ntsa sadi grai dung,
Gasat gala shagri grai kung;
Madat mara bungli kangka,
Ang ai lit hta mangan mung nga;
Manawn masham myit nan n rawng,
Dingman hpraw san Jinghpaw Wunpawng;
Hkawhkam wa a magam gunhpai,
Mungkan a man kasi tai sai . . .
“Hkun” lang ngu na tsa ban ladaw,
Mungdan shagu manghkang sumbaw;
Hkawseng mungdan jan pyi n shang,
British ni hkrai mazang n dang;
Jamani la ni majan shabyin,
British ni a shoihpa gumdin;
Jinghpaw la ni rawt htim adawt,
Masawp Amya mungdan de hprawt;
Masat Langai Mungkan Majan,
Jinghpaw ni she mahtai dawdan, lai wa sai. . .
“Hkun” lang ngu na tsa ban ka-ang,
Myu baw shagu lawhpa manghkang;
Mungdan shada tawt lai jehpre
Grit nem matsan ni hpe wahkye;
Majan baw ai Nazi Jamani,
Hka hkrat manang gumshem Itali;
Sinpraw maga Japan gasu,
Tawt lai zingri grupyin htingbu;
Lahkawng lang ngu na Mungkan Majan,
Gara hku she mahtai dawdan sana ta?
British up ai Myen mung dinghku,
Hpunau Myen ni Japan kinyu;
British ni gaw sum let htingnut,
Jinghpaw ni sha dating shakut;
Asha chyam ai Japan atsam,
Asum n jaw Jinghpaw dappram;
Ninghkap majan Jinghpaw adawt,
Kachin Levies Japan hpe gawt;
101 hte Kachin Ranger,
Japan kaw na padang dip la saga ai re . . .
Majan ngut boi Japan yawng hkoi,
Mungdan shanglawt jawm hpyi asoi;
Jinghpaw shagawng jiwoi hkringhtawng,
Masum brang rai ahkyep kamawng;
Sinpraw maga Miwa ni ret,
Sinna maga Kala ni kyet;
Ka-ang shagawng buga malawng,
Magyi Ka a maiwang de hpyawng;
Myit hkrum ga sadi Panglung mare,
Munghpawm Mungdan jawm gaw jawm de saga ai . . .
Munghpawm Mungdan chyalung chyangai,
Jinghpaw Mungdaw daidaw jat ai;
Munghpawm Mungdan January Mali,
Jinghpaw Mungdaw January Shi;
Hkying Mi Jahku Tsa Mali Shi Matsat Ning,
Daini ten hta “Kru Shi Masum” hpring;
Jiwoi mungdan masum brang tim,
Mungdaw lu jang myit pyaw myit sim;
Hpunau Myen hte lata gindun,
Kamhpa dik let arau ginrun saga ai re. . .
Jinghpaw ni gaw hparat hkalung,
Hpunau Myen ni sadi n dung;
Jinghpaw ni gaw dingman hpraw san,
Hpunau Myen ni nam rawng malan;
Munghpawm Mungdan zang bai ayai,
Jinghpaw ni nan n hkye n mai;
Hpyenla dingsa yawng bai shaga,
Jinghpaw Dapdung manga hpaw la;
Munghpawm Mungdan tat sum n mai,
Jinghpaw Dap ni hkye la tawn sai . . .
Mungdan ting gaw majan nhpan,
Jinghpaw ni gaw shawng si gwi ran;
Bum nga ni hpe angawk shadu,
Munghpawm Mungdan dinghku hkanu;
Panglung myit hkrum lam hpe n hkan,
Bum nga ni yawng angawk jahpan;
Munghpawm tingnyang kashun magra,
Gumshem lailen dip up shaja;
Bum nga ni yawng maroi n ni,
Rawt malan wa sai nang si ngai si. . .
Manu dan ai Jinghpaw Mungdaw,
Maisak mailung hpunsau gumhpraw;
Nam nga dusat majoi kamawng,
Hka na nga ni majoi kabrawng;
Ja hte lungseng sut rai nlang,
Jinghpaw Mung a arawng ningsang;
Chyeju hpring ai anhte buga,
Maigan wa she sa numdu da;
Sutgan yawng mung shaw la ya sai,
Anhte yawng mung mayam naw tai . . .
Mungchying shawa matsan tsinyam,
Hkru kat ai gaw tai hpyen magam;
Mungkan hpaji anhte dumhprut,
Sak hkrung na pyi atsam she tsut;
Chyurum sha ni lasi lamun,
Tai hpyen wa gaw hpum sau ahtun;
Jinghpaw Wunpawng ramma wunawng,
Lagaw ndung maigan de yawng;
Ngam nga taw ai matsan jahkrai,
Gaida gaina n tai n mai . . .
Kau mi rai jang tinggyeng machyu,
Tai hpyen wa kaw myi man hkoi lu;
Sake manawn mayun kumhpa,
Tai hpyen wa a lagaw lata;
Tinang myu hpe kabai shadam,
Banau ni a dangkang manam;
Ramma kau mi kaning n rai,
Nanghpam lusha ahkyen makai;
Shayi num ni hkumshan bai dut,
Hkrit hpa ana myu ting kaw rut, rai mat sai. . .
Jiwoi hkringhtawng Uma buga,
Sut rai mahkra atsai shaw la;
Uru sengmaw sutgan punghkaw,
Banau ni she hkinjawng ningbaw;
Mali yan Hpungmai mazup jahten,
Tanghpre bu ni myit htum garen;
Hugawng lam de kayin mada,
Dip up sai chyup myit yu kahpra;
Yi sun hkauna zing la ya ai,
Maling mala yawng krin ma sai. . .
Jinghpaw Mungdaw ladu bai hkrum,
Shaning sak prat “Kru Shi Masum”
Shadip jahpang ahkang kanang?
Mau nga n mai n dut n dang;
Tsasam wa gaw madu galai,
Madu ni gaw mayam hkan tai;
Hkrap myiprwi hte wa pu jawm shup,
Maigan wa a dangkang jawm pup;
Jiwoi hkringhtawng tat kau n mai,
Anhte yawng a lit nan rai sai. . .
Jinghpaw Mungdaw ladu hkrum ai,
Padang Manau ya bai dum sai;
Nampum nsa hkanghkyi shamawng,
Shinggyim Jinghpaw na ra sharawng;
Mungdaw manau ngu she jawm awng,
Hkanghkyi dusat kashun hkinjawng;
Mungkan ting na Jinghpaw Wunpawng,
Dum hprang saga myu sha zaw nawng;
Jiwoi hkringhtawng jawm pawn jawm ba,
Jinghpaw Mungdaw grin nga u ga law. . .
Sumtsan Brang
Kuala Lumpur, Malaysia


text:
Hpang hkrat na she lu ai myit malai lam gaw gara mung n kaja ai re hpe anhte yawng chye ga ai. Dai hku nga yang anhte hpa baw galaw ra a ta? Ya tinang du nga ai sak prat kaw nna shading sharai let nga sa ra ga ai. Machye machyang ngu ai gaw asak kaji kaba hte n seng nga ai. Hpa majaw nga yang asak sha kaba nna machye machyang n rawng ai ni mung nga ai zawn, asak kaji tim machye machyang hte hpring zup ai ni law law wa nga nga ai. Machye machyang ngu ai gaw masha hkum tingdek shagu kaw nga ga ai. Chye myit chye mang ai hta sha shai mat nga ai.
Magam bungli langai hpe galaw hpang na nga yang, rai n hpang shi ai kaw na tinang hta rawng ai a tsam marai mahkra hte shawng myit yu, sawn yu nna daw dan ra ga ai. Shawng myit sawn sumru nna galaw ai magam bungli gaw shut shai ai lam nga wa tim, aloi ali hte sha shading sharai la lu nga ai. Myit sawn sumru ai lam n nga ai sha galaw hpang ai magam bungli gaw galoi mung awng dang ai lam lu na na re, sha n ga, shut shai wa yang mung bai shading sharai la na n mai byin nga ai.
Ya na prat hta nang ngai yawng kyang lai len kaja na ra nga saga ai. Grau nna anhte Ramma ni ahkyak la nga ai. Masha kaba ni gaw yet hte yet shingdu de hting nut mat wa n htawm Ramma ni gaw shawng lawm de sit lung wa ai majaw rai nga ai.
Mungdan galu kaba na hta masha kaba ni hta Ramma ni grau a hkyak la nga ai. Shawng de lahkam sit na matu myitsu salang ni kaw na machye machyang ni hpe hkaja la, hpaji la ra nga ai. Sut su nga mai ai hte sha, sari sadang rawng ai, masha lahkam dep ai ni n lu byin nga ai. Myit masin tsawm htap yang she sari sadang rawng ai masha byin lu nga ai. Ja gumhpraw lu shagu, asak kaba shagu mung masha kaba n rai, myit masin tsawm htap nna, kyang lai len, kaja yang sha masha kaba ngu mai tsun nga ai. Dai rai yang she Ramma ni a matu katsi la hpa ni byin lu na rai nga ai.
Ramma ni mung kyang lai len hta tsawm htap hkra shakut ra ai. Kyang lai len ngu ai hta, langai hte langai tsun shaga ai lam kawn hkawt a hkyak la nga ai. Ka Tsa ang ai wa hpe Ka tsa, Ka Moi ang ai wa hpe Ka Moi, Ka Hpu ang ai wa hpe Ka Hpu, Ka Hkri daw ai wa hpe Ka Hkri, Ka Ji daw ai wa hpe Ka Ji ngu shaga let shaman la ra nga ai. Shadang lasha ni mung Shayi Num ma ni hpe tinang a Kanau Kana majing hpe tsun shaga ai zawn tsun shaga ra nga ai. Shayi Num ma ni mung Shadang lasha ni hpe dai zawn shat sun shaga manu shadan ra nga ai. Shadang la sha ni gaw, Shayi num ma ni hpe hkrum zup ai ten, tinang hta n hkru n kaja ai myit ni byin wa ai, n kaja ai lam ni galaw mayu wa ai rai yang, nta na tinang a kanau kana ni hpe myit dum ra nga ga ai. Ta lahpawk ngu ai gaw lata lahkawng maga dum yang she n sen pru ai mi nga tim, lata langai mi kawn dum mayu ai myit n rawng yang dai ta lahpawk gaw n sen pru wan a n rai nga ai. Dai zawn sha Shayi num ma ni mung tinang a tsawm htap la ai sari sadang hpe makawp maka ra nga ai. Pri nem ai myit jasat mung nga ra ai. Gade mi tsawm htap, sari sadang rawng rai tim, myit jasat n kaja jang Masa si zawn hpraw n sam sha tsawm nna akyu nrawng nga ai.
Kanau num sha ma ni tsawm htap hkra shakya ai, buhpun mawn sumli ai gaw, tinang a matu i? Masha wa a matu i? tinang a matu nga yang gaw mang hkang n nga tim, masha wa a matu nga yang gaw, tinang gaw masha wa a matu a kyu jashawn hpa rai langai byin mat chye nga ai hpe dum ra nga ga ai. Tinang a bu hpun mawn sumli ai a majaw n myit mada ai mang hkang ni byin pru wa chye nga ai, tinang a asak hpe du hkra jam jau jaw chye nga ai.
Shadang la sha ni ta lahpawk maga mi dum mayu wa hkra tsun shaga hkawm sa, nga sa ai lam ni hpe sadi ra nga ai. Tinang maga na galoi mung sadi sahka let sari sadang hte nga sa ai rai yang shadang la sha ni dum mayu ai ta lahpawk maga mi zim mat na ra ai. Shadang la sha ni mung Shayi num ma ni hte mu ai, hkrum ai shaloi tinang a kanau, kana ni zawn sha tsun shaga, ganawn mazum ra nga ai. Kanau num sha ni mung dai hte maren sha hkan sa ra nga ai.
Bai nna, Sara tang shut ai, manaw manang ganawn shut ai, dinghku de shut ai, n dai lam ni gaw mahkrum madup n nga ai a majaw re. Aten la nna n sawn yu, n maram yu ai a akyu ni rai nga ai. Lama ma galaw sana nga yang aten la nna tinang hta nga ai atsam marai mahkra hte myit sawn let daw dan ra nga ga ai.
Dai ni na Ramma ni gaw hpawt ni na n li tum kaja ni re, n li tum kaja ngu ai gaw loi loi hte sha n mai run hkrat mat ai, jan marang, n bung ni gade ja rai tim hkam jan lu ra ai. Shingra tara a dam hpe n lu hkam nna jau jau run hkrat mat ai rai yang galoi mung nli tum kaja byin wa lu na nrai nga ai. N bung marang hte sha, shara shagu poi yawng lawm mat yawng gara shara hta mung akyu n rawng mat chye nga ai.
Kanau Ramma ni gara hku byin mayu ai ngu hpe gaw Kanau Ramma ni hkum nan myit yu nga ga. Kyang lai len ngu ai gaw tinang hkum tinang “ Chye” ai myit sha re, dai “ Chye “ ai myit hta madung da nna shading sharai la mat wa ai lam re. Hpun langai hpe yu ai shaloi, “ a ru daw”, “hpun hkum daw”, “ lakung lakying daw” nga nna daw masum mu lu na re. Dai hpun langai hta “a ru daw” si mat yang ngam ai hkum daw hte lakung lakying dawn ni matut nna tsit lali tsawm ai hpun n mai byin mat sai sha, hpun jahkraw prat de du mat wa na re.
Dai zawn sha, anhte shing gyim masha ni hta mung kyang lai len hten za mat yang anhte chye da ai hpaji ni, machye machyang ni hte lu da ai ja sutgan, a rawng sadang ni yawng gaw masha hpe hpa a kyu n jaw ai sha, hkrit ra dik hpa ni rai wa chye nga ai.
Kanau Ramma ni, Mungkan ga hpe akyu n jaw ai masha ni byin mayu ai kun? Ramma ni hpe aten n du shi yang n nyip mat, n run hkrat mat shangun mayu ai. Sak prat gawng kung ai ten du hkra lakung lakying, nam pu nampan ni hte tsawm tsawm htap htap rai tsit tsawm nga ai hpe mu ma yu ai. Dai ni na ten hta hkum shan a, ra marin ai lam ni, anhte Ramma ni hta grai rawt jat taw nga sai. Dai majaw kyang lai len maga de hten za ma nga ai hpe yawng chye nga ai. Dai majaw hpawt ni na matu manu dan la ai kanau Ramma ni tinang a kyang lai len hpe hkum ting dek shagu makawp maka ra nga sai. N dai lam ni hpe sadi sahka sa wa na nga yang anhte hta yu yak jam jau lam hkrum katut wa na n rai nga ai. N dai lam ni hpe makawp maka hkan sadi ai lam n nga yang, chying raw kaw shang mat ai nga zawn yu yak jam jau lapran hta na lawt lu lam n mu mat na re.
Hkum shan ra marin ai lam gaw htum ngu n nga ai. Gajin chyai hpe sha mu nna, myek mahkai hpe mayu hkrup ai nga zawn yu yak jam jau hkrum chye ai hpe sadi ra nga ai. Dai majaw Kanau Ramma ni tinang a sari sadang hte kyang lai len hpe galoi mung makawp maka ra nga ga ai. Anhte a hkum anhte galoi ma sadi maja let sak hkrung hkawm sa ra nga ga ai. N dum shami anhte galaw kau dat ai lam ni gaw anhte a sak prat hpe du hkra, hkra machyi shangun ai zawn, manang wa hpe mung jam jau hkrum shangun chye nga ai.
Tinang a myit hpe shadang let hkan galaw yang sharai la n lu ai mang hkang lam ni byin wa chye nga ai. Ja hkring mi na myit pyaw, nga pyaw lam hpe anhte ninghkap kau lu yang hti n dang ai mahkang lam ni hpe anhte makawp maka ai hte bung nga ai. Anhte law malawng wa yu yak jam jau hkrum ai lam gaw jahkring mi na myit pyaw lam, nga pyaw lam hpe n lu ninghkap ai majaw rai nga ai.
Myit su salang ni tsun shadum da ai ga ni gaw majoi mi n rai nga ai.
“ Ability may get you to the top,
But, it takes character to keep you there.”
“Tinang a atsam marai gaw tinang hpe awng dang ai lam de du shangun nga ai,
Rai tim, tinang a kyang lai let sha dai awng dang ai lam hpe grin shangun nga ai.”
Tsawra ai Kanau Ramma ni yawng kyang lai le tsawm htap lu na hte tinang hkum tinang tsawra manu shadan chye nga ga ngu.
Mut Tsawm
28/2/2011
http://jinghpawkasa.blogspot.com/


text:
GAURI NAM SHENG KAW GASAT
Labels: Jinghpaw Mung Shiga
3 comments:
- mung said...
-
Grai na kabu sai law ...mature na galoi mung awngdang nga uga ...,
- July 20, 2012 at 11:34 PM
- Joi Lu said...
-
Myen hpyen ni gaw Shang Lawt ni masha n-gun n law ai hpe ahkaw ahkang la nna shara magup hpyen n-gun shalaw nhtawm hpyen man shalaw nna gasat ai ladat rai nga ai. Rai tim Hpan Madu Karai Kasang gaw an nau ni a maga karum nga ai majaw chyeju shakawn ai law. Shawng lam myu tsaw share ninghkring ni a apnawng shakut shaja ai hpe hkungga shagrau nngai re. Matut nna Karai Wa kaw kyu hpyi ap, n-gun la nna gasat ga, ngu n-gun jaw dat nngai. Hpakant hpe gaw nmai tat na re.
- July 21, 2012 at 6:10 AM
- Anonymous said...
-
ae grai gabu sai lo ya hteng e ann hte ni lung wa ai shaloi mu dat ai le dai myu tsaw ai share shagan ni hpe , dai hpant de sawng hka mare loi lai ai hte myen hpyen စစ္ေၾကာင္းni hpe e marai hkun daram hpe mung mu lu ai , shanhte chyawm gaw grai wa gwoi ai zawn rai nna lung wa ai lam hpe mu lu ai mare de dai myen ni ndu shi yang myen kaichyan ni shawng e kaw nna carry la ni zawn zawn rai du hpang ai re , anhte mung nhten nna lawan wan dai mare kaw nna hkawm pru ai hte myen စစ္ေၾၿကာင္း ni hpe mu dat ai hku re , dap kru na share shagan ni magrau grang ai lam hpe mu na chye lu ai majaw grai gabu sai lo
- July 22, 2012 at 10:36 AM


text:
Lisu National Development Party (UNDP) a March 24 ndau hta Wunpawg Mungdan Shanglawt Hpyendap KIA gaw Lisu amyusha ni ntsa ‘laknak kam nna sat nat zingri dang sha nga ai lam’ mara shagun tawn ai hpe KIA daini n hkap la ningdan kau sai re.
Ndau laika hta manghkang mabyin kadun hte ndau ai ginlam daw lahkawng lawm nna, daw langai ginlam 1 hte 2 hta KIA gaw dai ning kaw nna Lisu amyusha ni hpe rim zingri sat nat ai lam ni galaw nga ai lam ka da ai re.
Sadung, Kambaiti ginra KIA dap ni a masa lam ni seng nna Wunpawng Mungdan Shanglawt Hpung KIO ginjaw Lat Du Up Jum Nhpang Naw Bu ya na zawn tsun ai.
“Shanhte shapraw da ai laika hta yawng jaw ai ngu ngai langai mi mung n mu ai. Dai masha sat ai law, zingri ai law nga ai gaw anhte n re. Anhte pyi naw kadai galaw ai ngu hpe sagawn taw ai re. Shanhte gaw dai hpe sakse hte hkrak rai galaw ai lam mung n nga ai. Hpyen wa tsun ai hku sha rai na re ngu shapraw dat ai rai na re. Tsun ga nga yang, dai Ngwa Le kaw byin mat wa ai masha sat ai gaw kadai galaw ai re pyi n chye ai. De majaw anhte hpe mara shagun ai ngu ai shanhte maga mara mu ai sha re. Anhte gaw n hkap la ai.”
Bai nna KIO kawn galaw nga ai kani nanghpam pat jasan masing hte seng nna mung Du kaba Naw Bu ya na zawn matut tsun ai.
“Anhte gaw shanhte hpe kani n hkai na alang lang tsun sadi jaw sai. Hpaji ni mung jaw sai. Dai kaw n hkan nang ai nga yang gaw rim ai lam ni gaw galaw ai. Rim ai nga tim zingri na sat na matu n re. Ningmu jahpaw ya na, hpaji jaw rai na bai dat dat ai re.”
Ndai ndau hte seng nna Lisu National Development Party (L.N.D.P) ningbaw Slg. Shwe Min Jinghpaw Shiga Dap KNG de ya na zawn tsun ai.
“KIA ngu gaw Kachin Independence Army re. Kachin hpe gawng malai ai re. Raitim ya gaw KIA hpyen hpung nkau mi gaw galaw taw nga ai. Yawng hpe gaw n tsun mayu ai. Marai langai ngai ndai hpe galaw shut ai nga yang KIA galaw ai ngu sha lachyum pru ai. Dai re majaw anhte mung masha ni gaw ndai hpe myusha lam gasat ai lam re ngu hkam sha mu mada taw nga ai. Kaja nan mung dai hku byin taw nga ai majaw ndau laika shapraw da tai lam re.”
Lisu amyusha ni mung kaga Jinghpaw, Lashi, Maru, Zaiwa, Rawang ni zawn sha Jinghpaw Wunpawng amyu lakung hta na langai rai nga ai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
KCCM LANING MI HPRING SAI
2011 ning January praw (1) ya shani gaw Malaysia Mungdan du Wunpawng Jinghapw Kahtawlik Hpung masha ni myit hkrum myit ra let jawm hpaw ninghtan da ai Kachin Catholic Community In Malaysia (KCCM) Laning mi ladu hkrum sai. Laning mi du hkra lam woi madum, myit nyan hpaji jaw ya ai Karai Wa a chyeju hpe shakawn ai.
KCCM nnan hpaw hpang wa ai kaw nna, yaw shada lam masing ni jahkrat le galaw sa wa ai hta awng dang ai lam ni law law lu la wa sa ga ai. KCCM hpung masha ni a matu Wenyi makam masham lam hta a tsam dat shakut shaja sa wa ai majaw hpung masha ni makam masham lam hta grau n gun dat shang lam wa ai, grau shakut shaja wa ga ai. Hkungran Sakram Mintu n lu ai hpung masha ni law law mung lu la wa sai. Hpung masha ni nga ai de kyu hpyi gawan ai lam ni shawng de n nga ga ai rai tim KCCM hpaw ninhghtan ai kawn n dai lam ni hpe lu galaw wa saga ai. Ma kaji ni hpe Kashin Kamun lu hkra, Chyoi Pra hkum lu hkra mung garum shingtau ya lu sai. Yak hkak jam jau hkrum ai ni hte, machyi makaw hkrum ai ni hpe mung KCCM kawn garum shingtau ya lu sai.
N dai zawn galaw lu ai lam ni gaw KCCM hpung masha ni marai hkum shagu myit hkrum myit ra ai hte shang lawm ai a awng dang lam ni rai nga mali ai. Anhte hpung masha ni myit hkrum ai a akyu chyeju ni hpe dai ni hkam la lu saga ai re. KCCM a marang e hpung masha ni makam masham lam hta grau shakut wa ai, shada myit hkrum gumdin ai lam grau lu la wa ai, shada garum shingtau chye wa ai, chyasam mungdan kaw nga ai ten hta shada grau myit kap let Myu Htunghkring hpe tsawra manu shadan chye wa ai lam ni hpe lu la ai.
KCCM matut nna nga kang grin nga lu na matu, anhte hpung masha ni marai hkum ting dek shagu kaw lit nga ga ai. Dai re majaw anhte hpung masha ni shada myit garan gachyan ai lam n nga ai sha myit hkrum myit ra let KCCM hta shang lawm let shakut sa wa ga ngu hpung masha ni yawng hpe matut nna saw lajin mayu ai. KCCM hte rau sha lata gindun let hkawm sa wa ga. KCCM hta shang lawm let shada garum shingtau la nga ga.
KCCM hpe tut e hpaji jaw, n gun jaw, lam madun ya nga ai, Myitkyina, Lashio, Manmaw ginwang de na Wa Saradaw ni hte Jau, Mama ni yawng hpe mung n dang tsun hkra chyeju dum shagrau ga ai. KCCM hpung masha ni a matu Wenyi lam hta garum ya nga ai Kuala Lumpur na jawng dung Wa Jau Kaba James, Good Shepherd Jawng dung Wa Jau Patrick hte KCCM hpung masha ni hpe lam a myu myu hku garum la ya ai Setapak na hpung masha ni yawng hpe mung chyeju dum dat lu n ngai. KCCM hta Laning mi tup shang lawm ap nawng magam gun lai wa sai mu gun ni yawng hpe mung n dang tsun hkra chyeju dum shagrau dat lu n ngai. Karai Wa tut e bau sin makawp maka shaman chyeju jaw ya u ga.
Hkristu a magam hta,
Shd. Paul Kaiji Naw Naw
Amu Madu
KCCM
Malaysia
2011 ning January praw (1) ya shani gaw Malaysia Mungdan du Wunpawng Jinghapw Kahtawlik Hpung masha ni myit hkrum myit ra let jawm hpaw ninghtan da ai Kachin Catholic Community In Malaysia (KCCM) Laning mi ladu hkrum sai. Laning mi du hkra lam woi madum, myit nyan hpaji jaw ya ai Karai Wa a chyeju hpe shakawn ai.
KCCM nnan hpaw hpang wa ai kaw nna, yaw shada lam masing ni jahkrat le galaw sa wa ai hta awng dang ai lam ni law law lu la wa sa ga ai. KCCM hpung masha ni a matu Wenyi makam masham lam hta a tsam dat shakut shaja sa wa ai majaw hpung masha ni makam masham lam hta grau n gun dat shang lam wa ai, grau shakut shaja wa ga ai. Hkungran Sakram Mintu n lu ai hpung masha ni law law mung lu la wa sai. Hpung masha ni nga ai de kyu hpyi gawan ai lam ni shawng de n nga ga ai rai tim KCCM hpaw ninhghtan ai kawn n dai lam ni hpe lu galaw wa saga ai. Ma kaji ni hpe Kashin Kamun lu hkra, Chyoi Pra hkum lu hkra mung garum shingtau ya lu sai. Yak hkak jam jau hkrum ai ni hte, machyi makaw hkrum ai ni hpe mung KCCM kawn garum shingtau ya lu sai.
N dai zawn galaw lu ai lam ni gaw KCCM hpung masha ni marai hkum shagu myit hkrum myit ra ai hte shang lawm ai a awng dang lam ni rai nga mali ai. Anhte hpung masha ni myit hkrum ai a akyu chyeju ni hpe dai ni hkam la lu saga ai re. KCCM a marang e hpung masha ni makam masham lam hta grau shakut wa ai, shada myit hkrum gumdin ai lam grau lu la wa ai, shada garum shingtau chye wa ai, chyasam mungdan kaw nga ai ten hta shada grau myit kap let Myu Htunghkring hpe tsawra manu shadan chye wa ai lam ni hpe lu la ai.
KCCM matut nna nga kang grin nga lu na matu, anhte hpung masha ni marai hkum ting dek shagu kaw lit nga ga ai. Dai re majaw anhte hpung masha ni shada myit garan gachyan ai lam n nga ai sha myit hkrum myit ra let KCCM hta shang lawm let shakut sa wa ga ngu hpung masha ni yawng hpe matut nna saw lajin mayu ai. KCCM hte rau sha lata gindun let hkawm sa wa ga. KCCM hta shang lawm let shada garum shingtau la nga ga.
KCCM hpe tut e hpaji jaw, n gun jaw, lam madun ya nga ai, Myitkyina, Lashio, Manmaw ginwang de na Wa Saradaw ni hte Jau, Mama ni yawng hpe mung n dang tsun hkra chyeju dum shagrau ga ai. KCCM hpung masha ni a matu Wenyi lam hta garum ya nga ai Kuala Lumpur na jawng dung Wa Jau Kaba James, Good Shepherd Jawng dung Wa Jau Patrick hte KCCM hpung masha ni hpe lam a myu myu hku garum la ya ai Setapak na hpung masha ni yawng hpe mung chyeju dum dat lu n ngai. KCCM hta Laning mi tup shang lawm ap nawng magam gun lai wa sai mu gun ni yawng hpe mung n dang tsun hkra chyeju dum shagrau dat lu n ngai. Karai Wa tut e bau sin makawp maka shaman chyeju jaw ya u ga.
Hkristu a magam hta,
Shd. Paul Kaiji Naw Naw
Amu Madu
KCCM
Malaysia
No comments:
Subscribe to: Post Comments (Atom)


text:
#U_Yen_Sinwa_Nhpan_Ja_Ra
×××××××××××××××××××××××××××××××
Mungkan ting, Mungdan shagu, Masha amyu shagu ni hta " MAJAN" ngu ai hpe hkrum kadup nga ga ai re. Majan byin ai ngu ai shiga gaw, kabu hpa, pyaw hpa, shiga kaja n rai nga ai.
Majan ngu ai hta, Tara ai Majan hte N Tara ai majan gaw, myit masin kraw lawang kata hta, nsan n seng ai myit n ding n hpring ai myit hte, nammak lawhpa, kashun mya la, roi rip dip sha, magam a matu, maw lanyet, maw akrawk, maw lanyawp lam ni hte shabyin dat ai majan gaw ; -
" N Tara Ai Majan" yubak mara hte seng ai majan rai nga ai.
N Tara ai majan galaw shabyin ai ni hpe, n hkam sharang, n kam hkam sha ai hte, ninghkap gasat ai gaw, Tara ai majan rai nga ai. Tinang a Mungdan, amyu sha ni a ahkaw ahkang hte seng ai lam hta, gwi gwi hte n hkrit n tsang magrau rang ai hte tsap sana, tsun shaga, hpareng hparan tara rap ra lam hta shakut ai ni gaw tara ai majan a Ningbaw Ningla Ningshawng Ningba, Myu tsaw, Mung tsaw ai share shagan ni rai nga ai. Nang, Ngai, Nanhte, Anhte yawng sai jet ai amyu rai yang gaw teng sha yawng hkyawm shang lawm ai hkrai rai sai.
×××××××××××××××××××××××××××××××
Mungkan ting, Mungdan shagu, Masha amyu shagu ni hta " MAJAN" ngu ai hpe hkrum kadup nga ga ai re. Majan byin ai ngu ai shiga gaw, kabu hpa, pyaw hpa, shiga kaja n rai nga ai.
Majan ngu ai hta, Tara ai Majan hte N Tara ai majan gaw, myit masin kraw lawang kata hta, nsan n seng ai myit n ding n hpring ai myit hte, nammak lawhpa, kashun mya la, roi rip dip sha, magam a matu, maw lanyet, maw akrawk, maw lanyawp lam ni hte shabyin dat ai majan gaw ; -
" N Tara Ai Majan" yubak mara hte seng ai majan rai nga ai.
N Tara ai majan galaw shabyin ai ni hpe, n hkam sharang, n kam hkam sha ai hte, ninghkap gasat ai gaw, Tara ai majan rai nga ai. Tinang a Mungdan, amyu sha ni a ahkaw ahkang hte seng ai lam hta, gwi gwi hte n hkrit n tsang magrau rang ai hte tsap sana, tsun shaga, hpareng hparan tara rap ra lam hta shakut ai ni gaw tara ai majan a Ningbaw Ningla Ningshawng Ningba, Myu tsaw, Mung tsaw ai share shagan ni rai nga ai. Nang, Ngai, Nanhte, Anhte yawng sai jet ai amyu rai yang gaw teng sha yawng hkyawm shang lawm ai hkrai rai sai.
" Dai majaw kaja ai amu chye galaw ninglen n galaw ai wa gaw, yubak mara kap nga ai" (Yaku 4:17) Dai rai yang Nang, Ngai anhte amyu sha ni, ( Tara ai majan hta shang lawm nga ga ai kun?) ( N tara ai majan shabyin ai ni maga de) mahtang shang lawm nga ga ai kun? myit yu na lam nga nga mali ai.
Dai ni anhte amyu sha ni hpe, amyu shamyit shamat sat kau masing hte n tara ai majan shabyin gasat hkrum sha hkamsha yak kyin nga ai hpe mu mada ga ai kun? Na lu ga ai kun? Chye nga ga kun? Dum nga ga ai kun?
Dai ni anhte amyu sha ni hpe, amyu shamyit shamat sat kau masing hte n tara ai majan shabyin gasat hkrum sha hkamsha yak kyin nga ai hpe mu mada ga ai kun? Na lu ga ai kun? Chye nga ga kun? Dum nga ga ai kun?
Hpa majaw n tara ai majan shabyin nga ma ta? Anhte amyu sha ni madu ai anhte a mungdan hpe, ra marin nam mak lawhpa myit hte, mazing la kau, madu sha kau na matu rai nga ai.
Anhte a Myen Mungdan Britisha Mung maden wa a npu kaw rawng mat ai gaw (1885)ning Thibaw Hkawhkam wa a lakhtak kaw na rai sai. (1948-Jan'4 ya) Myen Mungdan Shanglawt lu ai aten du hkra rai yang shaning (63) ning Maigan Britisha ni up hpareng sha ai kaw na Myen Mungdan shanglawt lu ai rai sai.
Myen Mungdan shanglawt lu tim, Anhte Jinghpaw Wunpawng amyu sha ni gaw shang chyat hta shang mat ai she re ai. J.W awngdawm Mungdan wa, Kachin State mungdaw byin mat nna, Munghpawm ngu ai kaw shang chyat lawm mat sai. Myen a npu kaw rawp sai.
(1962) ning hta Soshelist hpyen du, laba ka-up hpyen ladat hte dip up shajup ai npu de bai du shang sa ga ai. (ဆိုရွယ္လစ္) ngu ai hte maren (ဆိုရွယ္လစ္က်စြာေပါင္းစည္းၾကၿပီ လစ္ေသာပညာစံုလင္စြာျဖင့္ အဆင္းရဲဆံုးႏိုင္ငံအျဖစ္သို႔ ေရာက္သြားၾကၿပီေလ)
Anhte amyu sha ni mung ahkaw ahkang shamat kau tim (ဆိုရွယ္လစ္) hpaji gaw, mu mada, sharin hkam la, jai lang ai ni nga wa saga ai.
(1962) ning hta Soshelist hpyen du, laba ka-up hpyen ladat hte dip up shajup ai npu de bai du shang sa ga ai. (ဆိုရွယ္လစ္) ngu ai hte maren (ဆိုရွယ္လစ္က်စြာေပါင္းစည္းၾကၿပီ လစ္ေသာပညာစံုလင္စြာျဖင့္ အဆင္းရဲဆံုးႏိုင္ငံအျဖစ္သို႔ ေရာက္သြားၾကၿပီေလ)
Anhte amyu sha ni mung ahkaw ahkang shamat kau tim (ဆိုရွယ္လစ္) hpaji gaw, mu mada, sharin hkam la, jai lang ai ni nga wa saga ai.
(ဆိုရွယ္လစ္) hpaji hpe, alu tam gabaw amyu myu hta makam masham hpung kata shinggyim wuhpung wuhpawng magam kata, sut masa, mung masa, amyu masa magam ni hta (ဆိုရွယ္လစ္) hpaji ni hpe akyu jashawn jai lang ai ni law law nga wa sai nrai ni? Makam masham hpung shabra, mying galai nhtawm, maigan de pru pru shang shang Dollar mahkrai lakang htan ai mung law law nga wa sai. ( Gasat shamat yak la ai majan zawn she byin nga sai kun?)
1988 ning hta hpyen jaubu hkawhkam ningnan tingnyang hta galai dung sai. Majan gasat lam shazim n kam ai. Simsa lam tsun jahta nga tim sinat, myawk , pyenli ni hte bawm du hkra sharu bun nga dingyang rai nga ai. Hpyen yen ni grai law sai. Sen lam du sai. Mu ga ai kun? Dum nga ga ai kun? Du Zanhta Sin hpe grai dum ai (ဒီမိုကေရစီေျပာင္းျပန္) ngu ai laika ka ai ten hta grau laja lana byin hkrum sha nga saga ai.
Anhte amyu sha ni gasat ra ai majan law law nga mali ai. Dai majan ni gaw lawu na majan ni re ai.
(1) Nanghpam katsi majan hkrum sha nga ai 1962 Soshelist prat kaw nna rai sai. Laja lana amyu shamyit masing 52 ning rai sai. Ramma shayi shadang ni si htum sai. Ngam nga ai ni mung nau nna yang si na sha rai sai. Dum hprang ten rai sai.
(2) Myit jasat masa, htenza ma sai. Ndai majan mung anhte amyu sha ni hkrum kadup nga ga ai re. Bungli galaw shakut shaja na myit n rawng sai. Hpaji sharin lam hta myit n lawm sai. Shani a ten hta gaw yup chyu yup. Shana tup nhtoi hkren pyaw len zup nga ma sai. Buhpun mawn sumli ai maigan lai hkrai ka-up sai. Majan ndai hpe gasat dang na matu gara hku, myit yu ga. Shaning (40) jan sai, majan dang na lam tam ra sai nrai ni?
(3) Makam masham lam hta ginhka masat sai.
(4) Amyu baw sang lam yan hta myit garan shabra sai.
(5) Lamu ga yawng ka-up madu la, dut sha kau sai. Mungdan mat wa sai.
(6) Yehowa masat jaw da ai Mungdan, Yehowa shabyin shaprat da ai Jinghpaw Wunpawng amyu sha ni, Yehowa Karai Kasang hte rau amyu sha ni majan gasat ra saga ai nrai ni?
Chyum laika (Pru 17:16) " Yehowa a Tingnyang de ladawn ai lata rai nga ai majaw, Yehowa gaw Amelek hpe prat dingsa gasat nga na sai. " Anhte amyu sha ni, tsaw htum ai Yehowa a tingnyang de, chyoi pra ai lata sharawt nna, akyu hpyi yang, padip ahkaw ahkang jaw ai Karai Wa anhte lu nga ga ai hpe dum ga. ( Roma 12:1, 2)
" Dai re ai majaw, hpunau ni e, nanhte a hkumhkrang hpe, hkrung nga ai, chyoi pra ai hte, Karai Kasang kaw sharawng awng ai hkungga matu nawng ya na, Karai Kasang a chyeju hte ngai nanhte hpe shadut shahkat ma de ai, Dai gaw nanhte a myit masin a dawjau ai lam rai nga ai." Dai hta kaga, ndai dinghta ga a myit n hkan dagraw ai sha, Karai Kasang a mai kaja ai, sharawng awng ai hte hkum tsup re ai myit manglam hpe nanhte chye ginhka lu myit ga, myit nnan lu la na hku arawn asam galai nga mu."
Sai bung, Chyurum ai Jinghpaw Wunpawng amyu sha ni gaw, Yehowa shi nan hpan da ai amyu rai ga ai hpe, dum sumru lu na matu, lawu na lam ni hpe kadun dik ai hku tang madun dat n ngai.
(1) Mungkan Sha-u Ing ai hta na, lawt ai amyu
(2) Sha-u lawt ai dinghku kaw na, kasha Gam, Shan Htoi Gam kaw na shangai shaprat yu hkrat wa ai amyu.
(3) Sha-u lawt ai Dinghta majoi ngu ai (Ararat Bum ) mayan kaw na nga shara ta, bu htawt ai amyu
(4) Sha-u Ing nna, lawt ai shara gaw
" Dinghta Majoi" ngu ai shara re ai lam tsun ai ginlen labau nga mali ai. (Chyum Laika) hta sakse mu lu ga ai. (NN 7:1-24), (Esai 54:9), (Mahte 24:3) (Luka 17:26), (Hebre 11:7) (II Petru 3:5,6) hpaji chye ai ni sawn da ma ai gaw, Mungkan Sha-u Ing ai ladaw gaw (BC 4350) ning hta re ai da.
(5) Sha-u lawt ai Shan Htoi Gam kasha ni shadang sha marai (9) nga ai lam, ndai shadang marai (9) ni gaw (BC-4000) aten hta kadai mung kadai tinang htuk manu dum ai maga de (Kumran) Bu htawt hkawm mat wa sai. Dai marai (9) ni gaw lawu na Shan Htoi Gam a amyu matu ni re ai da.
Gam = Tibet; Naw = Miwa: La =Sam;
Tu = Mungnun ; Tang = Dabang Tang
Yaw = Shapawng Yaw ( Jinghpaw Wunpawng amyu), Hka = Gorahka/ Pyilan, Sharoi = Mongolia ; Yun= Kayin/ Piyawn ( Ndai zawn kumran nna, nga shara kaga ga rai mat wa sai (raitim) Anhte Jinghpaw Wunpawng amyu sha ni gaw, dai ni du hkra, arau sha, ndaw nhka nbra ai sha, anhte a Mungdan kata hta nga pyaw nga len nga ga ai re.
(2) Sha-u lawt ai dinghku kaw na, kasha Gam, Shan Htoi Gam kaw na shangai shaprat yu hkrat wa ai amyu.
(3) Sha-u lawt ai Dinghta majoi ngu ai (Ararat Bum ) mayan kaw na nga shara ta, bu htawt ai amyu
(4) Sha-u Ing nna, lawt ai shara gaw
" Dinghta Majoi" ngu ai shara re ai lam tsun ai ginlen labau nga mali ai. (Chyum Laika) hta sakse mu lu ga ai. (NN 7:1-24), (Esai 54:9), (Mahte 24:3) (Luka 17:26), (Hebre 11:7) (II Petru 3:5,6) hpaji chye ai ni sawn da ma ai gaw, Mungkan Sha-u Ing ai ladaw gaw (BC 4350) ning hta re ai da.
(5) Sha-u lawt ai Shan Htoi Gam kasha ni shadang sha marai (9) nga ai lam, ndai shadang marai (9) ni gaw (BC-4000) aten hta kadai mung kadai tinang htuk manu dum ai maga de (Kumran) Bu htawt hkawm mat wa sai. Dai marai (9) ni gaw lawu na Shan Htoi Gam a amyu matu ni re ai da.
Gam = Tibet; Naw = Miwa: La =Sam;
Tu = Mungnun ; Tang = Dabang Tang
Yaw = Shapawng Yaw ( Jinghpaw Wunpawng amyu), Hka = Gorahka/ Pyilan, Sharoi = Mongolia ; Yun= Kayin/ Piyawn ( Ndai zawn kumran nna, nga shara kaga ga rai mat wa sai (raitim) Anhte Jinghpaw Wunpawng amyu sha ni gaw, dai ni du hkra, arau sha, ndaw nhka nbra ai sha, anhte a Mungdan kata hta nga pyaw nga len nga ga ai re.
Anhte shadang Yaw = Shapawng yaw ( Shapawng Yawng amyu sha ni gaw ) ya dai ni Miwa mung ngu ai de (BC 200) daram hta du nga ai shara ( Dinghta Wa Yang Ga) ngu ai de du nga sai re ai da.
Dinghta majoi kaw nna Dinghta Wa Yang Ga de du nga ai hpang (AD 300) daram hta gaw daini du hkra shamu nga, madu nga, up nga, hpareng hparan nga ai Awngdawm Shanglawt ai Jinghpaw Wunpawng Mungdan (Kachin Land) hpe Yehowa Karai Kasang jaw sai. Anhte a (Kachin Land) Jinghpaw Wunpawng mungdan hta daini du hkra shaning (hkying lam lai hkra) kade a npu e mayam tai, kadai maigan ni up sha nna, ahkaw ahkang masat ya ai lam nlawm ai. Tinang nan tinang amyu ni, tinang a mungdan hta awngdawm pyaw nga ai amyu shabyin shaman ai Yehowa Karai Kasang a chyeju ni hpe nang, ngai , anhte malap kau ai rai yang, dingbai dingna, dagam dala hkrum ai amyu, amyu sha ni mung htum mat, Mungdan mungtat shamat kau ai ni n byin u ga. Chyeju shakawn nga ga.
1948 January (4) Britisha a npu kaw na shanglawt lu saga ai. Myen ni hte myen mungdan she, shanglawt lu ai re. Anhte kaga bum nga masha ni shanglawt n lu ga ai. Panglung Ga Shaka hta myit hkrum masat ai lam n jaw kam sai. Shanhte shada da mung myit hkrum ai lam n nga ai. Mung masa lam hta manai makai magyi magaw galaw sai.
Dai ni 2014 ning du sai. Hpyen Du kaba mung up ahkaw ahkang hpe 1962 ning hta kashun la (ဆိုရွယ္လစ္) masa hte matsan dik ai mungdan shatai sai.
Ya aten hta gaw, hpyen jaubu kaba wa gaw Hkawhkam tingnyang ningnan shachyaw ana dung up nga ai aten re ai. Democracy masa rai sai da masu manai ai sha rai nga ai.
Ya aten hta gaw, hpyen jaubu kaba wa gaw Hkawhkam tingnyang ningnan shachyaw ana dung up nga ai aten re ai. Democracy masa rai sai da masu manai ai sha rai nga ai.
Dai majaw " Amyu sha hte Majan" Padang dip lu na lam gaw, " nat bala ningbaw hkanghkyi sharaw, baren nunraw, magwi ahpraw, dusat ni hpe kadawng nawku ai ni hte Anhte kamsham nawku ai Chyahtum Chyalai Yehowa Karai hte n bung ai shai ai hpe mu mada ga, dum ga, shai ga, sadi maja nga ga, Karai Kasang hpe n shut ga, chyeju shakawn kyu hpyi yang teng sha amyu sha ni majan dang na.
#Dwi_Nhpan_Ja_Ra
2015 CHYURUM SHALAT MAGAZINE.
2015 CHYURUM SHALAT MAGAZINE.


text:
ST. JOHN CATHEDRAL KAW WA SARADAW PAUL MISSA NAWNG YA
Mandalay Sasana Sagumrem Wa Saradaw Kaba Paul Zinghtung Grawng kawn June (30) ya shani hkying (12:00 Noon) ten hta Kuala Lumpur na St. John Nawku jawng kaba kaw Myen mung ting na du sa ai Catholic hpung masha ni a matu Missa Hkungga hpe nawng ya lai wa sai. Missa Hkungga hta Malaysia du Catholic hpung masha ni 700 ram sa du shang lawm lai wa sai hpe chye lu ai.
Missa Hkungga ngut ai hpang MCCM kawn woi awn le Wa Saradaw a matu San Peter hte Paul Poi nhtoi masat shagrau ai lamang hpe mung galaw lai wa sai. Lamang hta Malaysia du Catholic hpung masha ni hpe yu kawn nga ai Wa Jau Michael Kan Sian Piang a Jau tai ai (3) ning hpring shagrau lamang hpe mung galaw la lu sai. Missa Hkungga ngut ai hte Wa Saradaw hte hpung masha ni masat dingsat sumla ni dem la nna, hpung masha ni hte hkrum shaga ai lam ni galaw lai wa sai.
No comments:
Subscribe to: Post Comments (Atom)


text:
Tuesday, January 24, 2012
DU KABA LAUWA ZAWNG HKAWNG HPE HKUNGGA JAW N NGAI
Do you like this story?
Kadai hkawhkam wa rai ti mung, gara share shagan wa rai ti mung, hpaji ninghkrin wa mung, tsi sarawun wa mung, suthti kummi wa mung, matsan jahkrai wa rai ti mung, lani mi si na sha re. Shinggyim masha gaw, hkum hkrang si mat tim, mying hkrung nga lu yang, dai gaw myit dik mai ai lam re. Masha law law wa hkum hkrang asak naw hkrung nga ninglen, mying si mat ai ni nga ai.
Ndai ten na Jinghpaw Wunpawng sha ni a mabyin sat lawat hta, kaning rai yang, hkum hkrang si tim mying hkrung lu na ta? Kaning rai yang, hkum hkrang naw hkrung nga ninglen mying si mat chye a ta? Ngu nna ga garan sanglang dan na gaw, n si ai tsi sara, n shut ai tara kasa n nga ai zawn, tinang nang sawn ginhka la yu saga.
Jinghpaw Wunpawng sha ni gaw law la ai amyu ni n rai nga ga ai majaw, shada da pu gang sin machye chye ai myit, shada da makawp maga hkat chye ai myit, shada da mara raw hkyamsa hkat chye ai myit, shada da myit tau hkat chye ai myit, shada da arawng la hkat chye ai myit rawng ai rai yang, grau kaja na re hpe mu mada ai. Kadai mung hkum tsup ai gaw n nga ai. Agung alau ngu ai gaw, Yesu kaw pyi du pru ai lam Chyum Laika hta mu lu ga ai re.
Hpa mi rai tim, Du Kaba Lauwa Zawng Hkawng a myu tsaw myit gaw, hkungga shagrau ging nga sai. KIA rai yang she shagrau na; NDA-K (ran pru) re majaw nyeng nau n garu ai zawn re ai hku tsun shaga dinglun ai gaw n manu mu ai. Hpa baw nawku hpung hku kamsham hkan sa ai raitim, sumsing mungdan hpe myit mada ai lam maren sha rai nga ai zawn, hpa baw shingteng amying hte rawt tsap ai raitim, myu tsaw ai lam maren sha rai na ga ai. Wuhpung wuhpawng n bung hkat wa ai lam; shada hpai shai nna ran pru ra ai lam ni gaw, byin chye ai hkrai rai nga ai.
Gawng shingyan a ntsa asawng asang nga tsun shaga ai mung n htap htuk na ga ai. Kan tit ai hpe nau lu su, nau lu sha nna tit ai ngu dinglun jahpyak tim, tsun dinglun ai wa mahtang she hpoi na rai nga ai hpe dum ra ai. Kade lu sha tim hpum n hkraw ai ni nga ai zawn, jahpawt shana japhtu hte hkrai sha tim, hpum she hpum wa ai ni mung nga ai. Hkum hkrang kadun la ai hpe n kaw n law ngu tsun tim, gawng shingyan galu ai ni n lu galaw ai magam law law shi galaw lai wa sai.
Jinghpaw Wunpawng sha ni a rawt malan hkrun lam gaw, kade wa naw galu na kadun na kadai n lu tsun ai. Kadai wa a asak hkrun lam kaning rai hpungdim na mung n chye lu ai. Hpawt ni na lam hpe daini anhte garai n mai gumrawng ga ai. Anhte a nsoi nsa anhte a hkum hkrang ni Lauwa Zawng Hkawng hpe hkum tsun, gwi wa mang daram pyi n rai mat na kun kadai n lu tsun nga ai.
Daini gaw, Jinghpaw Wunpawng sha ni yawng, Du Kaba Lauwa Zawng Hkawng hpe hpang jahtum hkungga jaw dat ging ai nhtoi aten rai nga mali ai. Du Kaba Lauwa Zawng Hkawng NDA-K kaw na ran pru nhtawm, shi si ai shani du hkra, myu hte mungdan a ntsa sadi dung magrau grang let, share shagan lai wa sai gaw, kasi la mai ai lam nan rai nga sai. Hpunau kau mi tinggyeng nga manu lam hta machyu ai ninghkan jasam wa a lagaw lata myi na tai nhtawm, hkrap let wa pu shup nga ai ni hpe yu yang, Lauwa Zawng Hkawng gaw, jaw ai maga lata la hkrup sai lam danleng nga ai.
Ya aten hta Du Kaba Lauwa Zawng Hkawng a hpyenla ni shawng lam majan pa hta tsap nga ma ai hpe na chye lu ai majaw mung arawng la shagrau hkungga ai. Tengman ai labau lit hta apnawng daw jau gun hpai ai lam majing rai nga ai. Dai hta grau ai kaga hpa n nga sai.
Anhte gaw, myu hte mungdan a n tsa sadi run let lam dam nga ai ni hpe mung n mai kabai kau nga ga ai. Sagu latsa hta jahku shi jahku hpe lawng e rawng da lu tim, mat mat ai langai hpe naw hkan tam ra ga ai. Anhte a sai daw sai chyen ni; kalang mi na anhte a myit rum share shagan manang ni hkrai rai nga ma ai. Shanhte a matu chyinghka hpaw da let, myit galu kaba madun ra ga ai.
Jinghpaw Wunpawng amyu sha ni agrin nga dingsa Du Kaba Lauwa Zawng Hkawng a mying mung agrin nga na sai. Du Kaba Lauwa Zawng Hkawng a asak wenyi gaw, Karai Kasang a htoi kabrim ai sumsing htingnu e, htani htana asak hkrung let, ningngai lu na hpe myit dik kamsham let, hpang jahtum shagrau hkungga dat nngai law.
Watsat Hku Chyingtek
25-1-2012
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Thursday, June 21, 2012
NAM MAW MAKAU KAW GAP MYEN (7) HKRAT
June (21) bat Mali (jinghpawkasa)
Wunpawng Mungdan Shanglawt Asuya Hpakant Ginwang KIA Dap Dung (6) na Du Yaw Htung woi awn ai Mung Shawa Hpyen Hpung (MHH) n gun (50) ram hte myen hpyen asuya a hk-m-y (272) dap ni June (18) ya shana daw hkying (6:30pm) ten ram hta Mana Maw hte Mahkrai lahkawng larapn kaw gap gasat lai wa sai lam shiga na chye lu ai. N dai zawn gap gasat ai hte myen hpyen maga na tat kyat gyi Myo Tun hte marai (7) si hkrum nna, mrai (9) hkala lai wa sai lam shiga na chye lu ai. Hkala hkrum lai wa sai myen hpyen la ni hpe myen hpunggyi mawdaw hte Hpakant tsi rung dingsa de sa nna tsi tsi ya nga ai lam shiga na chye lu ai.
Subscribe to: Post Comments (Atom)


text:
Jinghpaw mungdaw hta asuya dap hpung hte Wunpawng Mungdan Shanglawt Hpung KIO lapran kalang bai kahtap byin bang wa ai majan a majaw ginra kau da nhtawm hprawng yen hkawm nga ai tsin-yam masha ni ladaw sharen matut sak hkung nga pra ra na rai yang ma 40,000 jan a shawnglam hpaji lam wa myit tsang hpa rai nga sai lam Jinghpaw mungshawa wuhpung ni kawn tsun ai.
Tsin-yam hkrum ma ni a hpaji lam gaw lahkawng ning laman hpaji sharin hkamla ahkaw ahkang shadang yawm dumhprut nga sai rai nna garum ningtum ra gadawn ai majaw dai ma ni a shawnglam gam maka hpe jawm dinglik yu ging ai lam Kachin Peace Network (KPN) a Coordinator shayi Hkawn Ja tsun ai.
“Tsin-yam masha ni gaw dum n’ta, dusat yamnga ni kau da let jam jau ai mayak law law hkrum sha nga ai.. Grau nna ahkyak ai gaw dai kaw nga ai ma yawng mun 4 jan a hpaji lam wa tsepkawp hten mat sai zawn rai nga ai..dabang kaw Jawng n nga ai kun ngu yang? Nga ai.. Ma langai atsawm akawm sharin hkam la lu na matu gaw htap htuk manu ai makau gup yin mung ahkyak ai re. Dai shara kaw kanu kawa jinghku ni hte makau grupyin, sara/sara num ni, jawnglang arung arai ni yawng ra kadawn taw ai.. Shing re ra rawng nga ai kaw dabang (Camp) de gau shachyut bang la nna ma ni hpe n lu yang lu hkra shakrai hti shangun ai sharin ladat gaw hpaji lam n re.. grau grau she sawng shangun ai hpaji ladat langai byin pru shangun wa ai.”
Majan majaw hprawng yen hkawm taw ai ni kaw asuya uphkang ginra de shang shingbyi nga ai ma ni a matu hpaji sharin hkam la na ahkang nkau lu la ai raitim Wunpawng Mungdan Shanglawt Hpung (KIO) ginra ga jarit mayan shingbyi nga shajang ai tsin-yam hkrum ma ni nga yang hpaji lam hta sha n ga magup sum hpa mayak mahkak mana sha nga dingrun re lam lamu ga jarit dabang ni kawn chye lu ai.
Ya ten tsin-yam hkrum sha nga ai Jinghpaw amyusha ma latsa shadaw 10 gaw hpaji lam, bawngring gan-ga lam hte seng ai magup hta sum machyi taw sai re nga Shayi Hkawn Ja kawn KNG Jinghpaw Shiga Dap de tsun ai.
“Ndai ma ni a shawnglam gam maka gaw ya ya nan lahkawng ning sum machyi taw nga sai re. Laning mi bai kahtap nna dum hprut machyi hkrum ra na rai yang ndai ma ni laika sharin shangwang hte prat ting tsan gang mat sana masa byin chye ai. Bai nna ndai zawn jawng hte tsan mat na nga yang ma ni kaning re madang de du wa chye ai ngu ai hpe sawn dat yu ai shaloi, ya yang na masa hta laga ma ni zawn malu masha n grung ai hpe mu lu ai. N-gun rawng malu masha ni gaw galu kaba lam, bawngring lam hte sawn maram ai lam ni a n’tsa grai akyu jaw ai re majaw ndai ma ni lama na kaba wa ten bungli ni shatsam wa ai shaloi n kung n kang chyai lapai byin taw nga na kun ngu.”
KIO kawn hpyen yen ni hte shanhte ginra hta shingbyi nga ai ma ni a matu jawng hpaw da ya nna dabang hta mung mai byin ai hku lajang da ya ai raitim jawng lang arung arai magup sum hpa hte dung lahkum, hti laika ni yawng ra gadawn nga ai lam hpe chye lu ai.
Maga mi hta KIO jawng kawn asuya jawng de laika matut sharin hkam la na ahkang ningdang hkrum ai lam a majaw ma ni a hpaji lam grau nna sawng wa nhtawm dai gaw mungdan langai a shawnglam gam maka hpe lakap na yu dat ga nga yang tsang hpa langai rai wa ai nga Mai Ja Yang daju hpyen yen lakawn lanawn hpung kawn Slg.jan Mayli Awng tsun ai.
“Jawng gaw hpan lahkawng nga ai.. dabang kata na jawng hte KIO hpaw da ai jawng nga ai.. dai kaw na tsang 10 awng ai ma ni a matu shanhte gara de sa lung na kun? Shanhte gara hku lajang da ai kun..tsang hpa re.. KIO hku na TTS sara tai jawng, English Internship jawng ni nga ai.. lata tsang hpaji ni sharin ya na nga ai raitim dakkasu matut lung mayu ai ni a matu anhte gara hku galaw sana rai ta? Anhte mungdan bawngring gan-ga wa lu na matu ndai ma ni gaw myit mada shara re. Ma ni a hpaji hparat lam wa anhte a mungdan hta mung shaning law law adaw atang galaw ai hkrum lai wa nna me.. ya ndai majan manghkang a marang hpaji sharin hkam la na mahkrun masa dum hprut ra sana hku nga yang htawm a gam maka gaw sum mat na sai.”
Dai zawn galoi aten du hkra majan byin nga na ngu ai masa lam hpe n chye ai kaw tsin-yam dabang e ten galu sak hkrung ra na masa rai yang dai masha wunawng a nga pra sa wa na lamyan ni hta dinghku manghkang le hte le ashep ashin rai gawraw mat chye ai nga matut tsun ai.
“Ndai hta grau sharen na rai yang tsang hpa re.. Shanhte nga ai shara mung gawk langai sha re.. Dai gawk langai kaw sha dinghku nawng kaji dingla nga na, kadwi dinggai nga na.. bai nna kani katsa kashu, kahkri ni le i.. bai nna dinghku hte re mung nga na.. kashu kasha, kahpu kanau ni mung nga na.. dai zawn jawm shachyat nga ra ai masa a akyu gaw na wa yang shinggyim manghkang kaba wa chye ai.. Ma ni hta mung, kaba sai ni hta mung byin wa chye ai.”
Dabang hta lu lu lu sha na matu ja gumhpraw ra gadawn ai majaw, shang gumhpraw nga hkra dabang shinggan de le abram tam shakut sha hkawm nga ten hta mung, dabang kata ngam nga ai ma ni a matu shimlam hte hpaji lam hta mala hka ai lam nga wa nhtawm dai zawn shinggan de le tam sha nga ai amyu shayi ni hta dut sha hkrum ai manghkang hkrum sha nga ai lam Slg.jan Mayli Awng tsun ai.
Tsin-yam masha ni a gam maka wa shawng lam hta myit dawdan sa wa na lam hta n ngut n kre shi ai asuya dap hte KIO ni a gap hkat jahkring bawngban hpawng mahtai a n’tsa grai madung rai nga nna yak nga ai nga KPN kawn Shayi Hkawn Ja tsun ai.
“Majan wa mung n chye zim hkraw taw nga sai.. hpa majaw nga yang dai lawnglam (7) hpe jawm myit hkrum da ai raitim ta tut masa hta ginlawm na yak nga ai.. Mai kaja ai mahkrun maga de gaw shanawng wa sai ngu... moi na zawn gap hkat jahkring ai lam hpe pagawn hpara lata masat ka ai hku n re ai sha sung sung sawn yu nna mungmasa bawngban ai ninggam de du ra ai hpe ga sadi lu tawn ai majaw grai kabu ai.. Rai timung mungmasa bawngban na ngu ai lam hpe kara ten, gara shara kaw, ganing re hkrang hte bawgban sa wa na ngu ai myit hkrum ga sadi n lawm ai a marang myit hta kade n jau jau nga ung ang hkam sha taw ai le.. Dai hku nga yang gaw, lama na 20 ning daram mung mai byin ai.. hpawt de snr hpawt ni din hta mung mai na re nga yang kara masing masa hku rai wa na kun? anhte hte ni grai tsang nga ga ai law.”
Mungdan gadaga kawn bawngring lam hte simsa lam hte seng ai garum ningtum ni hpe mungdan asuya hku na tsin-yam masha lakawn lanawn la na alak mi ahkaw ahkang jaw nhtawm jawm shanglawm na lit nga ai re majaw, n byin yang byin hkra bungli galaw sakse lawan ladan madun ra na re lam KNG Jinghpaw Shiga Dap de tsun ai.
Jinghpaw mungdaw hta majan kalang bai byin ai lam, ndai June shata praw 9 ya shani e lahkawng ning hpring sai rai nna tsin-yam masha 100,000 mi jan nga ai hta mungkan gadaga a garum ningtum lam hpe tang du hkra n lu ai lam hte Myen asuya a shingdang da ai pat hkum lam ni a marang e, hpaji lam hte malu masha hte seng ai lam ni hta grau yak hkak wa ai re nga! KPN na Sara Jaw Gun tsun wa ai.
Majan lahkawng ning hpring masat dingsat lamang hku Yangon myu hta June (9) ya shani asak sum n’ta sum mat ra nna tsin-yam hkrum sha nga ai mungshawa masha ni hpe myit dum kyu hpyi ya nhtawm majan manghkang a marang asak sum mat sai ni a matu myit dum nampan shanghkawng ni sakjaw mat wa nna Jinghpaw mung simsa wa na matu ra sharawng ai wuhpung uhpawng (28) hku na mung, simsa lam hkrang shapraw na mahkrun hte tsin-yam masha ni a mayak hpe mungkan gadaga kawn asan sha mu mada nna shanglawm wa na hte seng ai lawnglam (8) hpe shadut nna hpyi shawn ndau da ma ai rai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
MAJAN BYIN WA AI MAJAW YEN
Labels: sumla
4 comments:
- hkunman said...
-
A-sak a-prat ram ai ni hkun koi yen mu yaw. ga loi shim lamlu na n-re, MYEN hpe htim gap sat kau ma ai chyu sha shim lam lu na re,
- May 13, 2012 at 11:55 PM
- hkunman said...
-
MAJAN HPE SHAZIM MAYU YANG......., MAJAN HPE HKUM KOI YEN MAJAN HPE HTIM GAP SAK KAU MA U.
HKUM MAN.
USA.
- May 14, 2012 at 12:07 AM
- gawluyaku said...
-
nu wa hpu nau ni e anhte sum tsan nga ai raitim grai myit n pyaw ai raitim hpa myit n gaji ra ai yaw
k.k gaw galoi mung bau sin ya nga ai grau n na myit n den shaja let yawng jawm shakut ga shang lawm ga
Kia/kio a lit sha n re nang ngai yawng a lit rai sai
dang di ai kaw na jawm shang law ga lam shagu hpe k.k kaw up da let shakut ga law.....
- May 14, 2012 at 5:43 AM
- Jatawng Naw said...
-
umm.. MKA muklum daw nu de ni wa nga ai. Byin wa ai lam sha gu gaw grau kaja ai de du wa lu na matu hkrai re. Hpyen hprawng ai ni yawng mung anhte Pawngyawng amyu, kahpu kanau jinghku hkrai rai nga ma ai hpe tut dum let myit hta hkra machyi nga ga. Myit n shayawm ga. Tut tut maja let dakring dakang rai nga ga. Ra ai lam sha gu hta shakut let, atsam marai dat shanglawm ga law.
Muklum mare kaba ni de majan ni wa magang, mungkan ting anhte Pawngyawng myu sha ni a Tara ai Majan gasat lam hpe grau mu chye wa lu na re. Myen hpyen wa a shingma kaw wan nat ya ai lam mung galaw wa sa ga law. Karai Kasang Yehowa jaw ya ai rai yang anhte ra ai lam yawng byin lu na re hpe kam let shawng de sit sa ga law.
- May 14, 2012 at 12:17 PM


text:
Maigan Mungdan Shara Shagu de Chyambra nga ai Wunpawng Jinghpaw Myu Sha ni yawng hte e, Wunpawng Mungdan Shanglawt Asuya gaw Anhte a AWNG PADANG YEHOWA KARAI KASANG HTE RAU Wunpawng Mungdan hte Wunpawng Myu Sha ni a matu rawt sana re lam na chye lu ai. Dai re majaw Myu Sha ni tinang du nga ai shara kaw na Wunpawng Mungdan Shanglawt Asuya hte Wunpawng Mungdan, Wunpawng Myu Sha ni yawng a matu aja awa akyu hpyi shang lawm garum shingtau sa wa nga ga.
ALAK MI KYU HPYI RA SAI LAM
Maigan Mungdan Shara Shagu de Chyambra nga ai Wunpawng Jinghpaw Myu Sha ni yawng hte e, Wunpawng Mungdan Shanglawt Asuya gaw Anhte a AWNG PADANG YEHOWA KARAI KASANG HTE RAU Wunpawng Mungdan hte Wunpawng Myu Sha ni a matu rawt sana re lam na chye lu ai. Dai re majaw Myu Sha ni tinang du nga ai shara kaw na Wunpawng Mungdan Shanglawt Asuya hte Wunpawng Mungdan, Wunpawng Myu Sha ni yawng a matu aja awa akyu hpyi shang lawm garum shingtau sa wa nga ga.
Labels: Jinghpaw Mung Shiga
5 comments:
- Unknown said...
-
Anhte mung shawa ni gaw Wunpawng Mungdan Shanglawt Asuya hku nna AWNG PADANG YEHOWA KARAI KASANG HTE RAU hte rawt ai 9th June 2011 kaw nna rai sai ngu hkam la ai wa, ya she rawt ai hku i? Laiza de htu wa yang she offensive rawt na nga ai gaw aten hpang hkrat wa nga sai ngu mu mada ai. Anhte lu ai laknak hte htim gasat majan galaw gring ai na sai, Sumpra Bum, Putao, Danai Hugawng de Myen grai shalai bang kau sai hpang mi she ya htim gasat majan hpang na nga?
Hpa mi raitim, ja ja akyu hpyi mayu ai gaw, mung masa lam hpa mung nchye, amyu mungdan hpe makawp maga na sha chye ai, shawnglam myutsaw hpyenla ni hpe machyu pala, Myen hpyen a laknak na makawp maga ya nga u gaw law. KIO Ginjaw ningbaw ni mung grai nam nak rawng ai- mung shawa, dap shawa ra sharawng ai mung masa lam hpe gasup lu nga mu ga ahkyu hpyi dat ai. Amen!
- April 13, 2012 at 4:57 PM
- hkunman said...
-
Ngai shani sha gu,kyuhpyi nga n-ngai,KIO,KIA,hte Jinghpaw Wunpawng Myusha ni hpe MYEN DUSAT kawna hkye la na matu, Myen hpe, Jinghpaw Myu sha ni lata hta, ap ya na matu KYU HPYI dik nga n-ngai.LA-LA pyi n-lu yup ai.
- April 14, 2012 at 12:22 AM
- hkunman said...
-
KIO,KIA,Myu tsaw share shagan ni e... YESU HKRISTU HTE YEHOWA KAWA KARAI KASANG KAW DAGAM MA CHYAI LA N-NA,RAWT MU,WA SHAT MAWT AI, HKU MYEN HPE MAWT SHARU KAW MU GA.
- April 14, 2012 at 12:29 AM
- hkunman said...
-
KIO, KIA, hte Jinghpaw Wunpawng Myusha yawng hte e...Mungkan Pinra kaw YESU HKRISTU HTE KAWA KARAI KASANG YEWOWA A... chyeju hpung shingkang hpe, shinggyim masha ni a..man e..sakse hkam na matu, God, a..hpung shingkang hpe shadan shaleng na matu, Anhte Jinghpaw Wunpawng Myusha ni hpe God, lata la ai re.YESU HKRISTU HTE YEHOWA KARAI KASANG LAM HPE HKRAT CHYE AI NI. Mungkan ga, e..hkrit shara hpa n-nga ai.
- April 14, 2012 at 12:48 AM
- Mung Ring said...
-
anhte Wunpawng amyu sha ni a marang e, myen mung dan ting na masha ni Karai Kasang hpe chye wa lu na matu Karai Kasang gaw anhte hpe jai lang nga ai re.
- April 14, 2012 at 2:24 AM


text:
时间:2018-02-13 16:50:53 来源:德宏团结报
N;
E goi lo...
Hkon a singgun brang wa e
Sung sung sumu yu ga le
Moi na an no ram ai ten wa
Brang nang tsom htum shadang rai nga
Shing yan hkum gu tsom kat rai
Myiman gumdin tsom la ai
Galu gaba lam ndut n dang
Sumhtang lahpum grai ngang kang
L:
E lo tso hkon e...
Moi an no ningtsing ai ten
Gadai mung nang hpe kam shachyan
Brang la ni nang hpe tsom gara
Shingrai ngai gaja let nga
Dai ten na na shing yan wa
Shata mahkon ngu na zon rai hkra...
N:
E Brang e...
Moi nang no tsom ai shaloi
Hkon tsom latsa nang hpe madoi
Nang du hkom ai shara shagu
Hkon ni nang hpe tsom hpu garu
Shingrai hkon go masin salum gahpra
Nang hpe dun ton na zon nga....
L:
E... Shang goi ya...
Moi na lam hpe hkum tsun sa
Ya na lam hpe she tsun saga
Daini hkon hpe yu dat yang
Dui num ngu na zon she ang
Sak go sumshi sha no rai
Myiman woi kin-yu zon rai
Agrop tong yang sik sok nga
Shingnom de lahkat sit kau da
Dai go ka-ni lu ai majo
Gadong si na La nu yo...
N:
E...
N kam madat nngai
nang mung moi na hte go shai
Myiman rapding hkala zon rai
Myitok myiwak wahkyu kak
Shinglang ninggren zon nan hkrak
Hpyi go wong wong nra brong
Myitum mung male wa na zon
Agrop tong jang n lu rot
Lamai do ai lapu zon gumrot
Dai go nang ka-ni lu ai majo
Nsa hti na la nu yo...
L:
E... She madat yu lo...
Moi go hkon hpe jom yu chyai
Ya go hkon hpe koi ai hkrai
Moi hkon go manam pyo ban gya
Ya go jit hkang hkrai manam wa
Lago go sharo hpun zon rai
Lata mung htingra lahpri zon rai
Shani shana mare htungwan gahkrang
Nhkut ganang mong yang ganang shang
Dai go nanghpam ka ni a majo
Mohpyi gale mat sai yo
(Ya na lang bai matut hti ga)


text:
Mung shawa mung mayak mahkak nau hkrum tsinyam hkum sumhpa nau katut ai majaw shing gyim myit madang sat lawat hta hkra machyi wa ma ai . Nye lahpa kaw sha galaw lu ai ahkaw ahkang she mara wa yang gaw ngai mung anut na ngu ai myit masin she rawng wa ma ai . Ngai shaloi pa grai hkam sharang kau ra ai re ,, nang mung bai hkam sharang yu u ngu ai ti nang a lawu na masha hpe power madun ai akyang mung grai she jai lang wa ma ai . Ga shadawn madun ga nga yang Tsi shara Num jawng(သူနာျပဳ ေက်ာင္း) hta ndai lai kyang hpe pra pra mu lu nga ai . Jawng ma ning nan gaw jawng ma ding sa a man e baw ngum lai ra na , shangun ai galaw jaw ra na ngu ai hpe Tsi shara Num jawng (သူနာျပဳ ေက်ာင္း) kaw nan gayet bang jaw nga ma ai re . Ndai shara num(သူနာျပဳ ) ni Mung shawa Tsi rung hkan bung li wa galaw ai shaloi Jau ai wa gaw jau ai hku hpang du ai ni hpe shangun sha, hkring ten she nnga hkra shangun ,jawm ahkre rai tsang hte tsang power mala hkat ma ai . Labu ahkyeng bu ai wa hpe labu apya , apya hpe labu atsit bu ai wa rai tsang hte tsang gawng hkat ai ladat Mung shawa tsi rung du ga ai ni yawng mu lu na re , mu ga na re .Ga shadawn madun ai hku re , Asuya hte seng ai magam dap shagu ndai htung lang nga ma ai .Ndai gaw Myen asuya ni arawng sadang hpe ra marin na matu arawng sadang hpe mi di chyip manat mayu ai myit rawng hkra ndum shami shamawn dat ai lai kyang ni rai nga ai . Shing gan tsi rung hte Asuya mung shawa tsi rung na tsi shara num (သူနာျပဳ )ni Kyang grai nan shai ma ai . Mung shawa tsi rung na tsi shara num (သူနာျပဳ )ni machyi masha hpe shi she shat jaw bau da ai masha zawn ngu kam mara ahkre shaga rai chye ma ai .Ndai gaw ti nang a arawng aya hpe masha wa nchye kau na tsang na mala la madun mayu shakawng mayu ai lai nan re .
Dai zawn sha Mung masha nkau gaw jawng lung ten ramma ten hta gaw nding nman galaw ai Asuya magam gun ni hpe grai nra sharawng nju ai rai tim shi nan Asuya magam gun wa ai ten hta gaw Shi nra wa ai lai kyang hpe galai kau na nmyit shawng na wa hte maren rai nding nman raw rai mat ai .Shara nlu shi ai shaloi sha gaw garu masu nna shara jaw dat ai hte gaw mi na yaw shada lam she shamat rai prat malap ma chye ai .Ndai lai kyang ni sha naw asak galu nga yang gaw prat ban kade ma galai mat tim ASUYA hpe mung shawa ra sharawng ai lam gaw nga lu na nrai nga ai .Myen hpyen Asuya awng awng dang dang gat hkai kau da ai akyang lai len nan rai nga ai . Ndai akyang ni hpe Mung shawa ni kaw na npawt tawt le shamat kau yang grai kaja ai mung dan ,ngaipyawng ai mung dan gaw de sa wa lu na re ngu mung kam nngai .
( Jinghpaw Zau)


text: New Zealand Mungdan kaw nga ai J.W myu sha ni kawn Kanu Wunpawng mung dan hta byin hkrum nga ai hpyen yen tsinyam Myu Wunpawng sha ni hpe garum madi shadaw lu na matu yaw shada let fundraising alu tam ai lamang hpe New Zealand kachin community kawn woi awn let 7.7.2012 ya hta ngwi pyaw awng dang ai hte galaw la lu sai. Ndai lamang hta local mayor , partner relief development kaw na myit su ni hte laga community kaw na myit su kanu kawa 300 ram sadu ngun jaw wa sai. sadu ai sha wa masha ni hpe htung hkring kahkrang malu masha ni hte dawjaw atsam madun lai wa sai.


text:
Hkaman ni gaw, Mali Hkahku ginra de, buhtawt shang ngut ai hpang, Hukawng ginra pa de, bai ginru ginsa buhtawt hkrat bang ma ai. Hkaman ni nga ai majaw, Hkamung (Hkamung Ga) ngu ai byin wa ai n rai nga ai. Raitim, Hkaman ni Hkamung Ga kaw, nga lai mat wa ma ai. Hukawng Jinghpaw Dumsa Jaiwa ga hkum (Hukawng Jinghpaw Oral traditions) hta "Hkamung Ga" ngu ai lawm nga ai Dai sha n ga, Hukawng Jinghpaw hte India Singpho ni "Hkamung Ga"ngu nna, tsun jahta ai lam nga nga ma ai. Hkamung Ga na ningpawt ninghpang ginlam ahtik labau hpe Assam Buranjis (Burangji = History), Hmannan Yazawin, British Expeditionary Report hte ginra gaiwang official records hkan n mu lu nga ai. Raitim, Jinghpaw ni tsun nga ma ai. 1977 kaw shapraw ai Arunachal news hta Dr. Raikar ka bang ai, Khamong and the Khamti, "Place of Khomong in the History of the khamtis” ngu ai article yan hte Vijoynagar, the Forgotten Khomong ngu ai laili laika buk kaji sha nga nga ai. "Khamung" nga ai ga hkum (not khamung history) gaw Govt. office records ni hkan 1935 hkan du hkra, lawm lawm rai nga ai. Khamti ni na ninggup maubung labau mausa hta, "Khamung" ngu ai gaw 18th century AD lapran hkan na nga wa sai lam, tsun hkai nga ma ai.
Kachin ginra kaw, Jinghpaw hte sam ni na ninggup labau hta "Hka Mung" (Hkamung Ga) ngu ai gaw, nga lai wa nna, tsun hkai ai, rai nga ai. Dr.Y.Araikar hte S. N Barna yan "Hkamung" hpe matut sanglang ai, lam gaw, "Hkamung" ngu ai sam ga hkum rai nhtawm, "Mayam mung" ngu ai lachyum re hpe, madi madun ai(Kha = Slave, mong or mung = country or place). Khomong gaw Khamung re lam mung tsun da nga ma ai. Mayam hpe "Kha" ngu ai gaw Sam sha n rai nga ai. Nokte Naga na Layo hpan ni mung mayam hpe "Kha" ngu nhtawm, Noktes gaw mayam hpe "Sha" ngu nga ma ai. Tangsa Naga mi mung mayam hpe "Vim-sha" ngu nga ma ai. Raitim, ndai kaw tsun ai gamung ginlam na "Khamung" gaw Sam ga hkum na pru wa ai ga hkum rai nga ai. Teng ai ginlam langai gaw Khamong ngu ai ga hkum hpe Jinghpaw hte Sam ninggup labau hta tsun hkrat wa tim, Sam ga hkum hpe Jinghpaw ni mung hta lang tsun mat wa ai, rai nga ai. Logically hku myit maram yang, Sam ni shan hte nga ginra hpe, mayam mung (Slave country, slave land) ngu nna, tinang ginra hpe shamying la na gaw ginlam n ang nga ai. Marai langai ngai (shr) myu hpan langai ngai na ginra hpe, Sam ni "Khamung" ngu nna shamying ai gaw, grau nna lam ang, reasonable byin nga ai.
Hkamung Ga ngu ai gaw, Putao na sinna - lawu maga de nga ai Chyaukang hkyet grupyin hte matut manoi ai ginra kaw nna, (1) Kachin ginra kata de, Tarung Hkawng mayan hte (2) India kata de, Diyum hka lahta de Vijoynagar ginra du hkra, rai nga ai. Vijoynagar ginra gaw Chyaukang pass hte matut nga ai. Tsun ga nga yang, Khamung Ga gaw chyen mi India de lawm nhtawm, chyen mi gaw Myen-Kachin ginra de lawm rawng nga ai. Chyaukang Hkyet makau na "Vijoynagar" ngu ai mying gaw, 1961-62 hkan na she, pru wa ai rai nga ai. Ndai shawng daw de gaw, Khamong Ga ngu ai re. Vijoynagar ngu ai gaw Assam Rifles na Inspector General - Brigadier Vijoy mying kaw nna, shalat pru wa ai, rai nga ai.
S. N. Barna gaw Hkamung Ga hte seng nna, tsun da ai gaw, "It was once upon a time, a colony of slaves said to have been possessed by the Khamtis, if not by the Singphos...", ngu da ai (S. N. Barna gaw Patkai Bum mayan, " Indo-Burma border" hta Govt. officer kaba hku nna, Shaning 30 magam bungli galaw lai sai wa, rai nga ai). S. N. Barna gaw Khamung Ga ginra hta, up lai mat wa ai mayam madu ni gaw, Jinghpaw n rai yang Khamti rai na re ngu tsun da nga ai. Matut nna Barna hte Dr. Y.A Raikar yan tsun ai hpe British Expeditionary reports, official records hte Assamese Buranjis ni hkan maram yu yang, mayam wunawng wuwa madu ai ni gaw, Jinghpaw ni re lam, tsun da nga ai. Singpho-British Treaty, May 5, 1826 ginlam hta Capt. Neufville hku nna, Jinghpaw Duwa ni na mayam 6,000 hpe Khamung Ga (along the Diyum Hka up to the Chyaukang Hkyet) ginra kaw nna shalawt dat ai lam nga nga ai.
Kachin Hukawng pa hte India Northeast ginra hta, British official matsing sumhting laika hku tsun yang, mayam wunawng wuwa madu ai gaw Jinghpaw ni rai nga ai. Sam ni kaw mayam kade nga ai lam, mayam kade shalawt kau ya ai lam, ka matsing da ai gamung ginlam n rawng nga ai. Dai sha n ga, hkawhkam hkaw-seng hte nga mat wa ai Ahom (Assamese) ni hta mung Jinghpaw zawm, mayam nga ai ginlam n tsun da nga ma ai. Jinghpaw Duwa ni na mayam shalaw ya ai gaw, Assam mayam rai nga ai. Ava Myen hkawhkam ni, Manipur hte Assam hpe n sa gasat ai ten kaw nna, Jinghpaw Duwa ni hta Mungnun mayam (Assamese Slaves) ni hte Duania mayam ni nga nga sai. Duania (Dowaniya) ngu ai amyu bawsang ni paw pru wa ai ten nau n na shi nga ai. Jinghpaw ni Hukawng pa mayan de ginru ginsa shang nga hkrat wa ai hpang pra paw wa ai Jinghpaw Wunpawng kasha hpan rai nga ai. Duania gaw Jinghpaw hte lu la ai Assam mayam num ni kaw na, bai shangai pra pru wa ai Jinghpaw kasha bawsang hpan ni rai nga ai.
Tsun ga nga yang, Duania gaw Jinghpaw Assam sai gayau (Jinghpaw -Assamese hybrid) ai amyu rai nna, Jinghpaw ni hku tsun shaga nhtawm, Jinghpaw htunghking lailen lang mat ai, rai nga ai. Duania ngu ai ni yawng gaw Jinghpaw Duwa ni na mayam hkrai rai nga ai. 1819 ning hta, Ava Myen hkawhkam hpyen la ni Assam de shang gasat hkat ai shaoi, Rongpur kaw ngam kau da ai Mingyi Maha Thilwa hte Bandula (Bogle Phukan) ni kaw Hukawng pa na Jinghpaw Duwa ni na mayam, Duania Jinghpaw hpyela, Jinghpaw hpyeta, Mungnun mayam hpyela ni 2000 ram lawm nga ai.
Ndai kaw Myen hkawhkam hpyenla nkau lawm nga ai. Assam de majam gasat sa mat wa ai ni gaw Hukawng-Khamung Ga na Jinghpaw Duwa hpung ni, rai nga ma ai. Assam na Dibrugarh kaw Man Katta ngu ai ginra lawk langai nga ai. Hkarangleng daru hte kade n tsan ai. Dai ni du hkra. Assamese ni tsun hkai ai gaw, Myen hpyenla manu mana sat hkrum, si ru ai ginra re, ngu nna madi madum nga ma ai. Dai ginra hpe Man Katta ngu nga ,ma ai. (Man = Myen, Burmese, Katta = Kahtam ai, katawng ai, sat ai, "Myen hpe katawng kahtam sat ai share" ngu ai tachyum hpe, hkap sanglang dan ma ai.). Assam - Margherita Dist., Inthem (I-them Ga) mare kahtawng Raw Singpho ni hte rau, "Man" ngu ai ni nga nga ai. Shanhte hpe san yu yang, moi Myen hkawhkam na, Myen hpyenla ngam aru arat ni, re lam hpe mare buga masha ni yawng tsun nga ma ai. Raitim, shanhte gaw, Myen ga hku, tsepkawp n chye mat sai. Assamese, Jinghpaw hpe chye na shaga nga ma ai. Myen ni Assam ginra de kasat hkat sa ai ten hta, Jinghpaw Duwa ni mayam hpyenla n shang garum yang, Myen gaw Assam majan (Assam war) hpe dang lu na ginjang masa n nga nga ai. Mankatta sha ra hta Myen hpyenla wunawng wuwa si hkrum sum mat nga ai. Assam kaw ngam mat ai Myen hpyenla ni gaw, Jinghpaw hte rau bai ngam nga mat ai. Ndai Myen ni hpe dai ni du hkra "Man" ngu nga ma ai. Jinghpaw Duwa ni Myen -Assam majan hta, myit lawm ai lam, shanglawm ai ginlam gaw Assamese (Mungnun) ni hpe rim mahkawng la nhtawm, mayam shatai mayu ai majaw sha rai nga ai.
Pisa Duwa Pisa La Doi mung, "Khamung Ga" ginra nkau gaw shanhte Pisa lamu ga re lam mung tsun madi mat wa ai. Bai nna,Yobin (India kaw Lisu hpe Yobin ngu ma ai) ni mung Margherita de, Pisa Duwa, Pisa La Doi hpang sa nhtawm, Pisa Duwa ni ningpu kaw nga lu na matu hte, Pisa Duwa hpang hkanse kawn bang na ginlam ni hpyi tsun ma ai. Assam-Margherita de, sa hkrat wa nna, Pisa ' Duwa La Doi kaw sa hpyi tsun ai gaw, moi lai mat wa sai kaji kawoi prat hta, "Khamung Ga" gaw Pisa Duwa ni madu, up-sha, gumhkawng lai mat wa ai majaw, rai nga ai. Dai majaw, Lisu ni daini du hkra, Maio lahta de, Dihing Hka mayan kaw nna, Vijoynagar du hkra nga de ma ai. Hukawng hkran de na Tarung Hkawng (Hkamung ga) hta mung, Hukawng Jinghpaw Duwa ni madu up mat wa nga ai. Ndai ginra kaw Hukawng Jinghpaw Duwa ni, Sam wunawng wuwa hpe mayam shatai kau nhtawm, Jinghpaw bai tai mat hkra prat shamat mayan mungdan kaba hku, nga lai mat wa ai. Ndai gin lam hpe Capt. P. R, Gordon mung,"'Journal of the Royal Asiatic Society", Vol-xxvii 1895, p157 hta tsun da nga ai. P. R. Gordon tsun ai gaw,
'Strange to say this Tairongs themselves spoke Singpho, the explanation of this being as follows, the Tairongs, who originally lived somewhere in the direction of the upper Irrawady started for Assam to join some Naras who had proceeded them thither. Unfortunetly, for them they had to pass through the Singpho country. As the passed through the country they were taken captives by the Singphoes. They remained as captives for five years according to their own account, but probably for longer, as they quite forgot their own language and adopted the language of their captors. It is strange that even to this day Tairongs , talk nothing but Singpho'
ngu ai rai nga ai.Tairong ni Jinghpaw duwa ni a mayam wa tai mat ai mung "Hkamung Ga" rai nga ai. Dai majaw, Sam ni mung "mayam mungdan" ngu ai, rai nga ai.
British Govt. "1833 - The Slavery Abolition Act" hku nna, 1925/26 - 1928/ 29 lapran Kachin ginra hta Jinghpaw Duwa ni kaw na shalawt kau dat hkrum ai mayam 8,960 rai nga ai. Mayam shalawt kau dat ai kaw jailang ai gumhpraw gaw Rs. 516, 518 tup rai nga ai. Lahta na mayam jahpan gaw Jinghpaw ni kaw na hkrai, rai nga ai. British ni mayam shalawt masing hpe Hukawng hte Mali-Nmai ginra hta sha, galaw ma ai. Ndai ginra gaw Jinghpaw nga ai ginra hkrai rai nga ai.
British ni mayam shalawt masing hta, mayam 8,960 hpe shalawt kau dat ai hta, Capt. Neufville shalawt kau dat ai Singpho Duwa ni na mayam 6,000 jahpan pyi n lawm shi ai hpe, mulu nga ai. "Hkamung Ga" kaw gaw "Hkaman" ni nga nna "Hkamung" ngu ai n re. Hkamung Ga kaw gaw Hkaman ni nga ma ai. Mayam madu gaw Jinghpaw Duwa ni hkrai ' rai nhtawm, mayam gawtinang myu hpan kaw na hkawt, myu hpan hpan lawm nga ai hpe, British mayam shamyit shatsai masing ginlam hku nna chye lu nga ai.
Jinghpaw ni tsun ai Hkamung Ga ginlam gamung hpe, ndai kaw, jahkring daga.
References1. Barna. S. N., Tribes of Indo-Burma Border: A Socieo-cultural History of the Inhabitants oftha Patkai Range, New Dehli, 1991, p -69. •• 2. Barna, Opcit, p -190. 3. Da/ton, E. T., Descritive Ethnology of Bangal, Calcutta, 1872, p -10. and. Birendra Chandra Chakavorty. British Relations with jhe Hill Tribes of Assam. Since 1858, Calcutta. 1964, p-12.4. Maran Brang Di, Prat Ningnan Wunpawng Ahtik Labau Kadun, New Dehli, 1996, p - 69. and, Needham, J. F. Outline Grammer of Singpho Language as Spoken by the Sinphos ofSjdiya, Shillong,1889. 5. SBhuyan. S. K., Anglo-Assamese Relations, Gauhati, 1949,p-473. f 6. Barna, Opcit, p-190. *
Maran Brang DiKachin Historical Research Centre
Sourec; Pyilan LunghtawnSept, 2004
Jinghpaw ni tsun ai Hkamung Ga ginlam gamung hpe, ndai kaw, jahkring daga.
References1. Barna. S. N., Tribes of Indo-Burma Border: A Socieo-cultural History of the Inhabitants oftha Patkai Range, New Dehli, 1991, p -69. •• 2. Barna, Opcit, p -190. 3. Da/ton, E. T., Descritive Ethnology of Bangal, Calcutta, 1872, p -10. and. Birendra Chandra Chakavorty. British Relations with jhe Hill Tribes of Assam. Since 1858, Calcutta. 1964, p-12.4. Maran Brang Di, Prat Ningnan Wunpawng Ahtik Labau Kadun, New Dehli, 1996, p - 69. and, Needham, J. F. Outline Grammer of Singpho Language as Spoken by the Sinphos ofSjdiya, Shillong,1889. 5. SBhuyan. S. K., Anglo-Assamese Relations, Gauhati, 1949,p-473. f 6. Barna, Opcit, p-190. *
Maran Brang DiKachin Historical Research Centre
Sourec; Pyilan LunghtawnSept, 2004